text:
1. CONTA NOS UN POCO DI BO MES ? Crislaynitt ta un persona cu hopi sonjo den bida y cu kier logra tur cos pa duna cada familiar un tiki di felicidad paso no tur por a pasa den un bon caminda desde cu nan a nace, actualmente mi ta studiando economie na epb San Nicolas cu e fiĺn di por handle y yuda mi famia crece hunto cumi un di mi passion favorito ta e makeup y mi lo ta súper excited di por sinja más dje, mi cuminda favorito ta lasaña, y color preferí blanco, mi gusto musical por varía depende di con mi ta sinti, mi gusta compartí hopi na lama cumi amiga nan y conversa semper den lo cual nos ta pasando, mi tin 19 aña di edad y mi ta sinti cu mi tin un futuro grandi y largo pa traha cune y por bira realidad tur mi soño nan!
2. KICO TA BO PLAN PA FUTURO?Por handle e área di economie super bon yuda mi famia y laga nan tur den un bon base pa nan crece económicamente hunto cumi y tambe bay explora algún partí di e mundo cu nan!
3. KICO E TEMPORADA AKI DI MISS TEEN A REPRESENTA PABO ? Balentia! Sin duda e palabra balentia forza y disciplina pasó miss teen ta algo cu bo mester kiere y stima tambe dedica tempo na dje y tambe tin e gana pa bo por sinja cada bes un tiki más di e lo cual e temporada ta dunabo.
4. KICO PABO TA BELLEZA ? Belleza ta e diferente tipo di atributo físico cu cada hende tin! Pero e físico no semper ta e berdadero belleza, tur hende tin un belleza interior cu ta refleja e miho atributo di cada persona.
5. MENSAHE NA HUBENTUD ? Sigui conseho di nos mayornan mayoria di nan a pasa den lo cual nan no kier pa anos pasa, y tambe Forza pa duna un bon aporte pa e sociedad!
6. SI BO REPRESENTA ARUBA DEN EXTERIOR.. KICO LO BO DESTACA DI ARUBA? Sin duda e amor di cada un di nos hende cu ta forma parti di nos isla sin laga atrás cu cada parti chikito di nos isla tin algo cu ta destaca, nos cuminda nos lama bunita nos cultura ta forma un isla grandioso yen di amor


c: text/html

text:
Despues di varios luna di negosacion intenso cu Hulanda, a yega na un consensus pa loke ta trata e Rijkswetnan di COHO y di RAFT.
COHO ta e ley di consenso di Reino cu ta regla e asuntonan cu tin di haber cu Landspakket y e sosten di likides. Esaki ta e ley cu Aruba mester a bay di acuerdo cu ne pa por a haya sosten di likides di Hulanda. Desde cu e pandemia a cuminsa, Aruba a presta riba 1200 miyon florin.
RAFT ta e ley di consenso cu ta regla e asunto di supervision financiero. Esaki ta e prome biaha den historia cu Aruba ta presta placa for di Hulanda y pa e motibo aki tambe Hulanda kier miho supervision financiero cu loke tin te awo cu Cft.
Prome Minister a remarca cu sinceramente, henter Aruba ta di acuerdo cu e forma con Cft a supervisa finansa di pais Aruba awo mientras cu e tempo aya bou di e gobierno di otro asignatura, e sistema no a funciona y mester a wordo cambia.
“Nos a traha extensamente riba e dos leynan aki y a tarda pa yega na un acuerdo pasobra nos kier a negosia y saca e miho version di e leynan aki cu ta posibel”, Prome Minister a enfatisa.
Mientrastanto, momento cu Hulanda a presenta e ley, Gobierno no a bay di acuerdo cu nan. Despues a manda nan pa Raad van State pa un advies. Y e advies di Raad van State a confirma e ponencianan di Aruba indicando cu hopi parti di ley mester a cambia y Hulanda a bay di acuerdo pa haci cambio. Den e ultimo lunanan negosacionnan a tuma luga pa ‘fine tune’ e ley pa percura cu ta un ley cu Aruba por cumpli cu ne y ehecuta.
Awo cu Gobiernonan a yega na acuerdo riba e ley aki, e leynan lo wordo manda pa e respectivo Parlamentonan y e textonan lo wordo publica pa asina Aruba henter por ta na haltura di e contenido di e leynan aki.
“Si bo puntra mi si ta leynan cu ami tawata kier pa Aruba, mi contesta lo ta no. Nunca mi tawata kier cu nos a yega asina leu cu Aruba mester a acepta e dos leynan di consenso aki. Sinembargo, Covid a dal nos hopi duro cu a causa cu Aruba mester a presta 1200 miyon florin for di Hulanda pa sigui cubri gastonan, atende cu e crisis di salud y brinda cuido di salud pa ciudadanonan, atende cu e tema di vacunacion, sigui paga pa enseñansa continua, siguridad por continua riba nos isla. Mescos cu tur caminda, ora presta placa, e prestado ta pone su condicionnan. Mescos cu den e caso aki di sosten di likides.
E leynan aki ta mishi cu nos autonomia. Nan ta pone cu nos ta dal un paso atras. Pero nos sa pakico nos a hacie. Nos a hacie pasobra nos tawata tin mester. Awo nos a dal un paso chikito atras pa despues nos bin bek cu pasonan grandi dilanti. Pa asina tambe nos traha riba un economia mas fuerte y asina logra un autonomia mas fuerte”, Prome Minister a duna di conoce.
E leynan lo ta den Parlamento den e siguiente dianan y lo hiba debatenan y Gobierno lo contesta preguntanan cu haya tocante esaki.
“Cu esaki tambe, e discusionnan entre Aruba y Hulanda ta yega na un fin. Nos tin consensus riba e punto aki y nos por sigui padilanti sin mucho discusion riba e tema aki mas entre Aruba y Hulanda”, Prome Minister a termina bisando.

robotstxt: allowed

filter: keep


text:
KRALENDIJK – Aktualmente no por renobá un reibeweis den un tempu rápido. Por komprondé pa renobá reibeweis debí na e problema di ‘Covid-19, ofisina di registro sivil a kambia nan servisio pa kliente. Debí na e kambio ta tuma algun siman promé ku un persona por kambia nan reibeweis ku a kaduká. Momentu ku bai pa traha un sita pa renobashon di e reibeweis, nan ta informá e persona ku no ta problema pa kore ku e reibeweis kaduká. Polis ta na altura i lo no duna but pa esaki. Radio Live 99.9 FM a tuma kontakto ku kuerpo polisial, i despues ku polis a atendé un ke otro nan a menshoná ku aktualmente nan ta tene konsiderashon ku e situashon. Ta tene konsiderashon pa esnan ku reibeweis a kaduká i nan ta den e proseso pa renob’é. Mester ta bon kla ku ta trata di un proseso ku a tuma lugá durante e periodo di e krísis di “corona virus”. Si e reibeweis a kaduká promé ku e periodo di krísis, esei no ta válido pa tene konsiderashon. Momentu ku polis bai kontrolá un shofur e mester por splika endetaye ku e ta den proseso pendiente pa haña reibeweis nobo. Si e ta den posishon di reibeweis kaduká sin ta den proseso pa renobá, no tin eksepshon. E proseso di but ta kontinuá normal.
Loke no tin masha informashon di dje ta, si un aksidente tuma lugá si seguro ta kubri e gastu apesar ku e persona su reibeweis ta kaduká den e periodo aki. Pues e mihó desishon ta, kuminsá e proseso pa kambia reibeweis ku ta bai kaduká na tempu, pa evitá problema.


text:
Paradera – Diahuebs mainta departamento di Labor, Polis, GNC y Cea a start un accion ariba personanan ilegal trahando den diferente negoshi.
Nos a logra capta un di accionnan, cu tawata ariba Hong Kong Supermarket situa na Paradera.
Na nos yegada ya e van nan di CEA tawata carga y nos a capta cu ainda algun mas tawata ser poni aden.
Ta trata segun a wordo bisa na e sitio, cu lo tawata un iniciativa di parti Departamento di Labor y hunto cu e otro departamentonan menciona ariba a drenta varios negoshi.
A concentra ariba e warehouse nan di e establecimiento nan.
Mucho informacion detaya no tin na e momento aki.
E momento cu nos tawata na e supermarket a ser papia di entre 20 cu 30 persona deteni, cu lo wordo pasa over pa Guarda Nos Costa.
Nan lo controla ken si y ken no ta ilegal ariba e isla, esaki debi cu kizas e momento eynan algun di esnan deteni no por a prueba cu nan ta legal ariba Aruba.
Razianan manera esaki lo continua.


text:
Djadumingu awor durante inskripshon MCB ta ofresé preis spesial pa karchi di Festival di Tumba 2017
Djadumingu awor durante inskripshon MCB ta ofresé preis spesial pa karchi di Festival di Tumba 2017
WILLEMSTAD – Maduro & Curiel’s Bank, é Banko Amigu di Tumba e aña aki tambe ta duna su klientenan e oportunidat pa kumpra karchi di entrada na tarifa redusí. Durante Inskripshon di Tumba, ku ta tuma lugá djadumingu awor dia 22 di yanüari na Curaçao Festival Center, Bo Banko Amigu for di 2:00 pm pa 6:00 pm ta pone un total di 200 karchi di entrada general i 100 karchi di entrada Red Carpet disponibel pa su klientenan, na un preis redusí.
Preis spesial di Bo Banko Amigu pa entrada general ta NAf. 65,– i preis spesial pa e sekshon di Red Carpet ta NAf. 300,–. Klientenan por kumpra e karchinan pa Festival di Tumba 2017 na e tarifa ariba menshoná solamente ku nan tarheta di MCB Bankomatiko Smartcard òf ku nan tarheta di Kompa Leon. Kada persona por kumpra un máksimo di 2 karchi di Festival di Tumba. Tene kuenta ku riba e dia aki pa kompra di e karchi na preis spesial no por paga ku sèn kèsh.
Bishitá Curaçao Festival Center djadumingu awor dia 22 di yanüari di 2:00 pm pa 6:00 pm i probechá kumpra karchi di Festival di Tumba 2017 na un preis redusí i kuminsá drenta den e ambiente di tumba. Maduro & Curiel’s Bank, é Banko Amigu di Tumba, ta deseá un i tur un dushi Festival di Tumba i temporada di karnaval.


text:
Mayoria keho tin di haber cu ponemento (lugar), expulsion y suspension di alumnonan. E kehonan por ta di diferente indole manera:
- Expulsion of suspension di un alumno;
- Conducta pedagogico den klas of na scol;
- Un aviso di scol relaciona cu colocacion di un alumno;
- No haya luga na scol;
- Problemanan di conducta;
- Falta di reemplaso di maestronan cu ta ausente;
- Kehonan relaciona cu examen.
Procedura
Den caso di un keho entrega door di un mayor, e procedura ta cu Inspeccion ta referi mayor na e respectivo maestro, cabesante di scol of directiva di scol si mayor no a haci esaki ainda. Si mayor a bay caba cerca maestro, cabesante of directiva di scol, e ora Inspeccion ta purba pa intermedia pa soluciona problema, despues cu a haci un investigacion profundo.
Kehonan di maestronan y/of cabesante di scol ta atende nan mesora cu scol y/of directiva di scol. Diferente inspector ta atende kehonan personalmente cu scol y cu e autoridad competente.
Pa mas informacion por tuma contacto cu Departamento di Enseñansa, seccion Inspeccion di Enseñansa.


text:
ORANJESTAD, Aruba
Aruba One Happy Island Lions Club a bishita nos grandinan na St. Thuiszorg Jaburibari y a haci donacion di un television pa nos grandinan por mira programanan, entretene y informa nan mes. Ademas di esaki nos grandinan a haya un treat saludabel di pan di Subway y juice y na final a entrega un baki di fruta pa nos grandinan. Tabata un atardi hopi ameno caminda e miembronan di Aruba One Happy Island Lions Club a combersa cu nos grandinan, como tambe Fl. Angelo Koolman a canta algun cancion y Fl. Clarette Quandus a declama un poesia pa nos grandinan kendenan a pasa un dushi atardi.
Presidente Fl. Junior Arends a gradici nos grandinan pa nan dedicacion y trabao pa nan famia y comunidad di Aruba. Ademas a gradici e trahadornan di St. Thuiszorg Jaburibari pa nan bunita trabao diario, e cuido, atencion y cariño pa nos grandinan. Un atardi hopi bunita caminda por a comparti cu nos dushi grandinan. Nos tur mester tuma tempo y pone mas atencion y cariño na nos grandinan, bishita, combersa y pasa tempo cu nan. Un danki tambe na Sr. Reynold Semeleer pa su cooperacion brinda.


text:
ORANJESTAD – Departamento di Asuntonan Economico, Comercio y Industria (DEACI), patrocina pa COMSE ta invita Musico, Productor y Compositor pa participa na e prome edicion di e Proyecto Exportando Creatividad.
Ariba 29,30 y 31 di augustus lo tuma luga un Tayer Musical caminda cu e experto Carlos Delgado di Nex Consulting y Guira Music Publishing Company lo ta presente pa comparti su experticio y conocemento ariba diferente tereno cu ta regarda e industria musical. Carlos Delgado tin mas cu 15 aña di experencia den establece y conseha companianan (den e sector radial y di publicacion musical) con pa comercialisa y exporta nan musica. Topiconan manera distribuicion y publicacion di musica, live music y industria musical Arubano, y su potencial pa exportacion ta algun di e topiconan cu e experto lo toca durante e tres dianan di workshop aki. DEACI su meta principal ta pa concientisa y informa e sector musical di e potential grandi cu nos musico, productor, y compositornan tin riba nivel internacional. E industria musical global ta representa 50 biyon dollar Americano y ta proyecta pa crece na un total di 57 biyon dollar Americano na aña 2021.
DEACI kier fungi atravez di su Exprodesk como un di e catalisadornan pa crea mas actividad economico por medio di exportacion di producto y servicio. E tayer musical aki ta e prome actividad di un serie di proyectonan programa pa tuma lugar durante e period nos dilanti.
Registracion ta completamente GRATIS, pero e cuponan ta limita. P’esey, registra awor y no perde e oportunidad aki pa siña con pa exporta bo creatividad musical exitosamente. Deadline pa registra ta dia 11 di augustus awor.
Cinco participante lo ricibi un ‘ Export Business Plan’y guia personalisa, haciendo nan cla pa cuminsa exporta despues di e tayer aki. Pa mas informacion por tuma contacto cu un di e representantenan di Exprodesk na DEACI via email: Susanne van Nes na: s.vannes@expordesk.com of Sharon Meijer na s.meijer@expordesk.com.


text:
Nos ta mira hopi hende ku tin gana di baha peso pero ku tin problema pa di bèrdat kuminsá. Esaki por bini pa diferente motibu entre otro pa konosementu insufisiente di kome salú i/o hasi deporte salú komo tambe falta di motivashon propio.
Pa e motibu ei nos a hinka un programa pa baha peso di 13 siman den otro den koperashon ku un dietista. E programa akí ta konsistí di reunionnan di informashon, oranan di deporte bou di guia i diferente aktividat den aire liber. Durante e periodo akí ta nota puntual mesualmente kon kada partisipante ta presta. Hopi hende a pas’é bon i a pasa dor di un kambio di estilo di bida permanente.
Pa mas informashon i inskripshon pasa serka nos.


text:
No obstante cu e pasat di noordoost (Noordoostpassaat) en general ta supla e polucion di aire pa lama habri, no ta nifica cu no tin problema. E temporadanan durante aña unda cu e cambio di direccion di e biento, cu of sin combinacion cu caida di biento, ta bon conoci, y e ta causa bastante problema. E asina yama “biento a bira”.
Den cuadro di e maneho di desaroyo stipula pa Ministerio di Salud Publico y Medio Ambiente (Meerjarenprogramma 2001-2005) tocante proteccion di salud publico y medio ambiente, den e programa anual concerni, ta indica diferente punto crucial cu tin prioridad den tratamento di e tema menciona anteriormente. Un punto elemental ta trata e control di calidad di aire riba e isla. Ta referi den e caso aki na e emision di gas di industria y trafico. E fuentenan mas importante indica den e programa di mas aña ta e refineria, e planta di awa y electricidad, e dump na Parkietenbos y trafico.
E influencia di Parkietenbos a baha considerablemente door di implementacion di cambio structural den e metodo di procesa, unda no ta kima sushi mas, pero ta deposit’e.
E fuente mas importante di polucion ta trafico. Control riba calidad di aire lo tuma lugar door di midimento continuo di cierto componente clasico cu ta causa polucion. Ta trata di entre otro SO2 y parti di stof chiquito. Departamento di Naturalesay Medio Ambiente lo usa e datonan pa practica control riba cumplimento di regla y ta sirbi como base pa sigui formula e maneho di calidad di aire. Ora ta formula e maneho di calidad di aire ta tene cuenta cu tratado internacional, manera esun di Kyoto y di Montreal. Ademas por usa e datonan pa investigacion cientifico relaciona cu e topico aki.
Calidad (polucion) di aire
No obstante cu e pasat di noordoost (Noordoostpassaat) en general ta supla e polucion di aire pa lama habri, no ta nifica cu no tin problema. E temporadanan durante aña unda cu e cambio di direccion di e biento, cu of sin combinacion cu caida di biento, ta bon conoci, y e ta causa bastante problema. E asina yama “biento a bira”.


text:
Ban partisipá Huntu na “Kòrsou Ban Biba Fin di Aña” p’asina Kòrsou bria den fin di 2022.
Willemstad- Aqualectra den estrecho koperashon ku Ministerio di Transporte, Tráfiko i Planifikashon Urbano (VVRP) i Ministerio pa Desaroyo Ekonómiko (MEO) ta lansa e kampaña “Kòrsou ban biba Fin di Aña”.
E kampaña aki lo ta un kompetensia ku e meta pa stimulá famianan, gruponan den bario i tambe empresanan pa dòrna kas, área públiko i negoshi den fin di aña p’asina krea e ambiente di temporada di fin di aña ku lus riba nos isla. Pa partisipá mester inskribí no mas lat ku 9 di desèmber próksimo dor di manda un e-mail ku nòmber, direkshon (adrès) kaminda lo dòrná i number di telefòn na communications@aqualectra.com. Un ekipo di hurado lo pasa entre 10 pa 29 di desèmber na e adrès partisipante pa husga kua ta e kasnan, áreanan públiko i negoshinan ku a sobresalí. Di e forma aki Ministerio di VVRP, MEO i Aqualectra, ta enkurashá un i tur pa aportá na e ambiente di fin di aña. Alabes, nan lo sòru dòrna i iluminá nos sentro di siudat.
Parti di e kompetensia ta enserá ku lo tin premio pa esnan ku partisipá. E premionan ta partí den e tres kategorianan di partisipashon na e kompetensia, kual ta kas, área públiko den bario i negoshi. Pa kategoria di kas tin tres premio. E promé premio den e kategoria aki ta Nafl. 1000,-, e di dos premio ta Nafl. 750 i e terser premio ta Nafl 500,-. E área públiko den bario ku resultá esun mas bunita dòrná ta risibí Nafl. 2.500,- ku lo keda entregá na un organisashon karitativo di e grupo ganadó su eskoho. E empresa ku e adorno mas bunita lo keda rekonosé públikamente komo e ganadó di e kategoria aki.
Ta bon pa indiká ku adorno i instalashon di e adorno ta pa kuenta di e persona òf grupo ku ta dòrna nan propiedat òf área públiko. Aqualectra lo pèrkurá pa konektá e adornonan den área públiko riba su ret di koriente. Lo tene un seshon di informashon pa grupo òf personanan ku partisipá dor di dòrna áreanan públiko den bario, p’asina kompartí e instrukshonnan ku mester kumpli kuné pa por konektá riba e ret di koriente di Aqualectra.


text:
Un malesa duro cu no ta discrimina
ORANJESTAD– October ta luna di conscientisacion di cancer di pecho y mundo henter ta para keto y reconoce tur esnan cu a fayece den nan lucha contra e malesa di cancer di pecho. Guereronan cu na final e curpa a cansa y nan ta awor na un miho luga caminda cu no tin sufrimento mas. Tambe nos ta reconoce e lucha di esnan cu awor ta luchando cu cancer di pecho, tanto hende muhe como hende homber cu tin e malesaaki.
Diabierna 22 di October 2021 ta dia di bisti na roos enconexion cu conscientisacion di cancer di pecho. PromeMinister Evelyn Wever-Croes ta haci un peticion pa bisti algo roos pa asina mustra sosten na e luna di conscientisacion di cancer na pecho, na e guereronan cu a bay nos dilanti y na e luchadonan especialmente pa nan por haya recuperacion y pa nan famia.
“Cancer ta un malesa duro cu no ta discrimina. Diabierna mi ta bisti na roos pa uni na e lucha contra cancer di pecho. Ban nostur bisti roos pa mustra nos sosten”, Prome Minister a expresa.


text:
Tokante Klínika Capriles
Nos departamentunan
E klínika ta repartí den diferente departamentu ku un ofertá variá di kuido pa e klientenan. Asina por antisipá riba e nesesidat di e kliente den kada fase di su tratamentu.
Poliklínika
E poliklínika ta ofresé guia sikososial, observashon, tèst sikológiko, sikodiagnóstika, sikoterapia (individual i den grupo), guia sosial/médiko, guia sosial sikiátriko.
Kuido ambulante
Kuido ambulante ta brinda guia ambulante, intervenshon di krísis, remedi, sikoedukashon, guia sosial (p.e. ònderstant, bibienda, trabou, tempu liber). Tambe tin programanan di tratamentu strukturá na kual klientenan por partisipá pa algun ora i/òf parti di dia pa siman. Ta duna kuido ta tantu klientenan anteriormente interná komo klientenan di pafó.
Shortstay
Atmishon, intervenshon di krísis, opservashon i tratamentu kòrtiku (máksimal 3 luna)
Medium Stay 1-4
E departamentu kaminda e klima terapeutiko di biba ta ahustá na e nesesidatnan di e grupo di kliente ku un limitashon mental leve.
Medium Stay 5-7
Tratamentu klíniko intensivoi i rehabilitashon pa e grupo di kliente ku mester di guia intensivo mas strukturá.
Pico Plata
Tratamentu di klientenan ku banda di un estorbo sikiátriko serio tin problema di adikshon tambe. Banda de esei tin tambe kliente ku a kometé un delito pa kual dor di nan estado sikiátriko na no ta responsabel p’e. Tratamentu ta dura 6 pa 24 luna.
Long Stay
Gezien de specifieke problematiek van ouderen heeft Klínika Capriles een omgeving gecreëerd voor opname en kortdurende behandeling van ouderen. Een deel van de huidige Long Stay afdeling zal daarvoor gaan dienen. Naast klinische behandeling zal de afdeling ook cliënten ‘out-reachend’ begeleiden.
Kas Florisol
Departamentu kaminda klientenan ta funshoná den un setting di bibienda, ku guia dirigí riba funshonamentu independiente. Tratamentu ta tuma lugá pa tempu indefiní.
Herstelacademie
Herstelacademie ta ofresé un programa variá di aktividat. E ta un lugá di topa, kaminda klientenan por partisipá na aktividatnan edukashonal, kreativo, di deporte, relahashon i rekreashon. Enfasis ta riba realisá partisipashon di e klientenan den komunidat.
Unit Somátiko i Paramédiko
E unit akí tin sosten i ehekushon optimal di e maneho di kuido/tratamentu komo meta. Aki ta kuida pa e bienestar físiko di e kliente dor di ofresé kuido somátiko multidisiplinario. Ei bo ta haña un dòkter di kas, botika, dentista, ‘prikkamer’, laboratorio, dietista i fisioterapista.


text:
Buki Conmemorativo 46 atleta Olimpico Arubano
A celebra un bunita ceremonia na Surfside Marina
Comite Olimpico Arubano a presenta nan buki conmemorativo di e 46 atletanan Olimpico Arubano
Durante un bunita ceremonia celebra na Aruba Surfside Marina, Comite Olimpico Arubano a lansa e buki conmemorativo na honor di tur e atletanan Arubano cu den pasado a representa nos dushi isla den Weganan Olimpico desde 1952. Presente na e anochi aki nos por a mira e Olimpians, e directiva y direccionnan di COA, Minister di Salubridad Publico, Turismo y Deporte Sr. Danqui Oduber, representante di Asociacion Arubano di Atletanan Olimpico (AAAO), federacionnan miembro di COA y invitadonan di honor.
E autor di e buki, Sr. Jossy Tromp a conta riba e idea con a bini na e buki aki cu a hiba hopi preparacion prome cu a yega na e concepto final. E historia di e buki ta papia pa su mes, e experencia cu cada atleta a biba ta simplemente excepcional. Ser un atleta Olimpico ta un titulo cu tiki por carga. Palabranan di elogio no ta suficiente pa loke tur e atletanan aki significa pa Aruba.
Na final presidente di COA, Roy Mezas hunto cu e autor Jossy Tromp y Olimpian Willem Maduro(Montreal 1976) den presencia di Minister Oduber a bautisa e buki conmemorativo na honor di nos atletanan Olimpico.
Un palabra di pabien grandi na tur cu di un of otro manera a contribui cu e magnifico evento aki.
Photo Credit: COA/Seever Krozendijk – Noel Werleman


text:
Oficina di Relacionnan di Unión Europeo y di Reino (BEUK) ta informacu e Programa Europeo di SubsidioErasmus + ta ofrece diferenteoportunidad na studiante y profesional riba diferente nivel di educacion, pa por medio di subsidio, crea contacto cuinstitucionan di educacion na Europa, pa intercambiaconocemento y ideanan y pa formula maneho nobo. E opciondi subsidio pa educacion secundario profesional (enseñansaprofesional basico y enseñansa professional intermedio) ta wordo dividi den dos linia di accion clave: accion clave 1 (mobilidad) y accion clave 2 (partner strategico).
E prome accion (KA1), projectonan di intercambio y mobilidad, ta ofrece profesionalnan den educacion y studiantenan oportunidad pa adkiri conocemento y habilidadnan nobo den exterior. E di dos accion (KA2), cooperacion, tin como obhetivo pa fortalese educacionsecundario profesional a traves di colaboracionnan chikito y na escala mas grandi entre insitucion y organizacion den paisnan Europeo (cu exepcion di Hulanda). El ‘plan di accion’ presenta pa 2021-2027 ta pone enfasis ariba e temanan diinclucion, orientacion pa futuro, digital y duradero. E programa ta dirigi na e siguiente gruponan:
– Studiantenan (cu ta inscribi na un scol profesionalsecundario of cu a gradua na un scol profesional secundarioden e ultimo 12 lunanan)
– Personal di e scolnan aki
– Docentenan y formadornan na e scolnan aki
– E scolnan mes
– Organisacionnan di e scolnan.
Sinembargo, solamente un entidad huridico por haci un solicitud pa fondo bou di Erasmus+.
Union Europeo a publica un Guia di programa Erasmus +, cu ta duna splicacion y informacion esencial di e programa y unlista di oportunidadnan cu ta wordo cubri pa e programa. Ta importante pa verifica stapnan pa yega na un peticion di subsidio, prome cu entrega esaki:
– Participa na reunionnan informativo over Erasmus +
– Consulta e condicionnan y ‘deadline’ riba e website di Erasmus+
– Cuminsa na tempo cu preparacion di bo peticion
– Dirigi e peticion na e impacto di bo Proyecto y implementacion di obhetivonan di Union Europeo
– Busca socionan adecua
– Usa documentonan corecto pa prepara un peticion corecto cu ta cumpli cu tur rekisito, disbonibel ariba e website di Erasmus+.
– Consulta e intrucionnan tecnico pa peticion di projectonan
– Entrega bo peticion na tempo,
– Informa bo mes riba e aprobacion di bo peticion y e stapnancu mester tuma pa e implementacion di bo proyecto
– Informa bo mes di e rechaso di bo peticion, siña di dje, y eksito cu e siguiente peticion.
Na cualkier momento bo por comparti bo peticion cu Oficinadi Relacionnan di Unión Europeo y di Reino para verifica sibo peticion ta cumpli cu e obhetivonan y maneho di Union Europeo. E peticion ta wordo entrega oficialmente na e Agencia Nacional a traves di e website di formulario Erasmus +. E formulario di peticion pa 2022 y otro documentonanrelaciona ta wordo prepara actualmente y pronto nan lo ta disponibel ariba e website di e Agencias Nacional of di eAgencia Ejecutiva Europea di Educacion y Cultura.
Bo ta interesa? E proximo sesion informative ta tumando lugadiahuebs awor 18 november pa 9 AM. Mester registra via www.erasmusplus.nl. Pa cualkier pregunta di e programa porcomunica cu BEUK via telefon: 5834705 of email: info@arubagovernment.eu


text:
Jaburibari – Diabierna atardi polisnan a bay pa un bringamento den Parke Curason.
Na yegada den e parke, nan a wordo dirigi parti pabou di e veld di futbol, eynan e victima tawata.
Polis a compronde cu e victima te hasta a perde conocimento pa algun rato. E agresor mas cu claro no a keda warda pa polis yega, y a bandona e sitio den un Kia Cerato color scur.
A pidi ambulance na Parke Curason, pa Paramediconan controla e victima cu tawata for di tino un rato despues di e bringamento. Aunke cu e la bin bek na tino, polis tawata desea toch pa Paramediconan tira un bista, nan a cana cu ne bay unda e ambulance a para banda di pariba.
No ta conoci kiko a conduci na un bringamento den e parke aki, aunke cu mester bisa cu na varios ocasion e sitio aki ta conoci pa pelea y mas cos.


text:
AAfrikanonan a yega Kòrsou na gran eskala ora komersiantenan Hulandes a kuminsá uza Kòrsou komo sentro di komèrsio di afrikano (1640). E Afrikanonan sklabisá di Kòrsou tabata bini kosta di oro (Ghana), Elmina, Fida, Accra, Bercou, Angola i Luanda. Tin Afrikano tambe tabata bini for di partinan mas interior di Afrika. Ku tempu e Afrikano a bira e poblashon mas grandi na Kòrsou. E afrikanonan a traha komo katibu di fishi, katibu di kunuku i katibu di kas.
Sklabitut a keda na Kòrsou te na aña 1863. E aña ei a saka sklabitut for di lei. Despues di libertat pa lei, nan a traha komo empleado di e doño di plantashi bibando kasi mesun pober i malu ku temporada di sklabitut.


text:
Procedura Notifica AO Sector Publico (Entrante 28 April 2020)
Procedura Notifica AO Sector Publico
Procedura Notifica AO Sector Publico (entrante 28 april 2020)
- Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal.
- Si ta sigui malo e di dos dia yama entre 7:00 AM y 9:00 AM na e oficina di control:
- SVb Oranjestad: 527-2808 (SVb Eagle & Sun Plaza)
- SVb San Nicolas: 527-2790
No por yama ningun otro number di telefon, tampoco por cambia sitio di control!
- Ora di yama oficina di control mester:
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia.
Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek e dokter di control por:
- Duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb na e number corespondiente cu e sitio di control:
- SVb Oranjestad: 527-2808 (SVb Eagle & Sun Plaza)
- SVb San Nicolas: 527-2790
- Ricibi afspraak pa control medico na SVb.
- Duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb na e number corespondiente cu e sitio di control:
- Solamente cu afspraak ta permiti bishita nos oficinanan. No tin excepcion.
Pa cada afspraak ta permiti 1 persona drenta, cu excepcion pa esnan den necesidad pa ayudo.
Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- No por drenta edificio di SVb si no ta riba lista di afspraak.
- Sigui e instruccion duna pa bin na remarca pa compensacion.
Sigui e instruccion pa bo dianan di AO wordo reconoci pa SVb.


text:
MiSVb 2.0 Instruccion Lubida Codigo Secreto
Procedura di haya codigo secreto nobo/lubida codigo secreto
Pa completa e stapnan den e instruccion aki mester tin acceso na e emailadres cual ta registra riba e account di e empresa pa MiSVb.
Na prome luga mester subi e website nobo di MiSVb 2.0, e adres pa esaki ta:
https://misvb.svbaruba.org
E prome pagina ta mustra e formulario pa login. E Nomber di usuario ta keda mescos, pero mester reset e Codigo secreto (password) prome cu por login.
Primi e opcion full abao ‘Primi aki si bo a lubida bo codigo secreto‘ cual ta habri e siguiente link:
https://misvb.svbaruba.org/Account/ForgotPassword.
E link ta habri un otro pagina unda ta yena solamente e Nomber di usuario. E nomber di usuario a ser yena ora di registracion pa e doño di trabao mes. Den caso cu no a registra prome e nomber di usuario ta e werkgeverscode di SVb.
Despues di a yena e Nomber di usuario ta primi e boton ‘Manda email’. E sistema ta manda un email pa e emailadres cual ta registra riba e account.
Den caso cu email ta tarda of no ta drenta mes, controla e folder di ‘spam’ of ‘junkmail’ den bo email. E email por wordo clasifica como spam of junk.
Ora di habri e link for di e email e website ta habri riba un pagina unda por cambia e codigo secreto:
E codigo secreto mester cumpli cu e siguiente rekisitonan:
- E largura minimo di e Codigo secreto mester ta 6 caracter
- Mester tin por lo menos 1 letter minisculo (a-z)
- Mester tin por lo menos 1 letter mayusculo (A-Z)
- Mester tin por lo menos 1 number (0-9)
- Mester tin por lo menos 1 caracter special (!@#, etc.)
Despues di a yena e codigo secreto nobo ta primi e boton abao ‘Cambia codigo secreto’. Por wak e confirmacion cu e codigo secreto a ser cambia.
Awo por login y habri e pagina principal di e portal pa consulta tur informacion di e compania.
Den caso cu a encontra cualkier problema semper por tuma contacto cu nos helpdesk MiSVb mediante e siguiente canalnan:
Whatsapp: https://wa.me/2975272740.
Website: https://www.svbaruba.org/dono-di-trabao/.
Email: helpdesk@svbaruba.org
E helpdesk ta habri di dialuna pa diabierna di 8:00 AM te cu 4:00 PM.


text:
Meteo ta alertá pa mal tempu fuerte na parti pariba di Kòrsou.
BOLETIN SPESIAL di METEO :
ALERTA PA WELEK KU BOS SEVERO.
Emití: Djamars 18 di òktober 2016 pa 11pm. Bálido te: Djarason 19 di òktober 2016 te 2or di mèrdia.
Servisio Metreológiko ta alertá pa welek ku bos severo na parti p’ariba di Kòrsou.
IMPAKTO : Áwaseru fuerte ku por kousa inundashon i/òf derumbe di tera i baranka den sierto parti di e isla. Bientu fuerte ku por pone ophetonan lòs bira un proyektil. Área bou di e nubianan di welek ku bos por ser kompañá pa bahamentu fuerte di aire. E bientu fuerte aki por kousa lokalmente sierto destrukshon riba su ruta.
MEDIDA DI PREKOUSHON : Mara ophetonan ku ta lòs pafó i pone bo mes i bo bestianan di kas den seguridat. No usa un depósito chikitu ni palunan aislá pa skonde. No pasa dor di kayanan òf áreanan inundá, kaminda awa ta kuri. Sali for di boto i alehá bo mes for di awa, si esei ta posibel. Saka stèker di aparatonan elektróniko afó i no hasi uso di esakinan durante di un evento di welek ku bos. Usa telefon solamente den kaso di emergensia.
DEFINISHONNAN : Un Boletin Spesial ta ser emití pa eventonan di wer ku ta kousa inkonbeniensia general òf preokupashon den pueblo (ku ta rekerí atenshon i akshon di outoridatnan di brantwer i polis) i ku no por ser deskribí na un manera adekuá den un pronóstiko di tempu regular.
Un Alerta pa Mal Tempu ta un anunsio ku ta ser emití ora ku mal tempu (wer ku por kousa daño personal òf material) kousá dor di welek ku bos severo ta bai sosodé pronto (denter di dos ora) òf ta sosodiendo kaba, pero ku no ta sufisiente severo pa rekerí un atvertensha.


text:
Promé Minister Koeiman a lamentá ku no a duna chèns pa amplia base di gobièrnu. (VIDEO)
Den un promé deklarashon pa TeleCuraçao, Promé Minister Hensley Koeiman a lamentá ku su gabinete a kai. Den ora di djadumingu mèrdia, e dos Parlamentarionan pa Pueblo Soberano, Melvin ‘Mac’ Cijntje i Sherwin Eleonora a firma un karta den kua nan ta konfirmá di ta kita nan sosten na Gabinete Koeiman. E karta a bai tantu pa presidente di Parlamentu komo pa Minister Koeiman. Algun ratu despues 11 parlamentario a saka un otro karta firmá pa duna sosten na un kabinete nobo ku lo mester ta formá pa e frakshonnan di di MFK, Kòrsou di Nos Tur, Marilyn Moses, Edward Braam, Melvin Cijntje i Sherwin Leonora. Promé Minister Koeiman a lamentá ku no a duna chèns pa por a amplia su gobièrnu.
[if !supportLineBreakNewLine] [endif]


text:
Awe mainta den careda di 09:15 Wardacosta na Aruba a haci un control rutinario riba e boto
‘VIKING’ cual tawatin 2 persona masculino abordo. E capitan en cuestion no kier a coopera cu Wardacosta for di un inicio.
Na momento di control a constata cu su papelnan pa nabega no tawata na ordo y a duna e capitan un multa pa esaki. Despues di ricibi e multa e capitan a cuminsa insulta e personal di Wardacosta na un manera agresivo.
Personal di Wardacosta a purba combersa ku e capitan, pero esaki no kier a scucha. E ora ei e personal di Wardacosta a dicidi di detene e capitan pa motibo ku a insulta un autoridat den su funcion.
Mes momento a trece e boto aden pa mas investigacion y a resulta cu e tripulante abordo no tawatin su papelnan valido. A base di esaki a transporta e persona pa Warda nos Costa. E capitan mester a bay na warda di polis San Nicolas pa interrogacion. Despues di e interrogacion e capitan a haya su pertenencianan bek y por a bay kas.


text:
Durante e conferencia di Gobierno di Aruba dialuna mainta, Prome Minister Evelyn Wever-Croes a elabora un biaha mas riba e 3 condicionnan di Hulanda pa asina Gobierno di Aruba por paga ambtenaarnan e 5 % di nan salario bek. Prome Minister a indica cu dia 20 di mei, 2022, Secretario di Estado Alexandra van Huffelen a anuncia cu e ta duna espacio pa Aruba stop e recortenan di salario cu ta tuma luga segun e propio tempo di e paisnan. Basa riba esaki, Gobierno a haci calculacion y a evalua e 3 condicionnan cu Secretario di Estado ta menciona den su articulo cu ta obtenibel pa tur hende lesa riba e website di BZK.
๐๐ข๐ก๐๐๐๐๐ข๐ก๐ก๐๐ก: E prome condicion di Hulanda ta cu e gastonan adicional pa paga e trahadonan publico mester sali di propio presupuesto di pais Aruba. Gobierno di Aruba no por bay pidi Hulanda placa pa duna trahadonan bek. E di dos condicion di Hulanda ta cu e recorte di 25% di politiconan mester keda. Esaki kiermeen cu politiconan si no lo haya nan salario completo bek. E di tres condicion ta cu e ley di Wever-Croes-Norm mester drenta na vigor. โA base di esaki nos a bay haci nos calculacionnan y nos a yega na e calculacion cu na juli 2022 nos por stop e recorte di 5%. Pues entrante e luna venidero tur ambtenaar ta bay haya nan salario completo bek. Y pa otro aรฑa lo stop e demas recortenan cu ta yega na 12.6%. Esakinan ta e vakantie uitkering, e premies etc.โ, Prome Minister a enfatisa.
๐ฃ๐ฅ๐๐ฆ๐จ๐ฃ๐จ๐๐ฆ๐ง๐ข: Mientras cu Secretario di Estado a bisa cu Gobierno por duna e 12.6% completo bek, el a pone e condicion tambe cu e presupuesto di Pais Aruba mester por cargโe. October aรฑa pasa Gobierno di Aruba a manda un carta pa Hulanda na unda cu a indica e deseo di Gobierno pa inclui esaki den e presupuesto di e aรฑa aki. Y Gobierno di Aruba a logra inclui e 5% den e presupuesto di 2022. โCAFT a insisti pa Gobierno saca esaki for di e presupuesto. Nos a wordo ataca pa oposicion cu ta bisa cu nos no ta sigui conseho di CAFT den esaki. Pero nos no tawata di e mesun opinion akiโ, Prome Minister a duna di conoce.Prome Minister a accentua cu no ta solamente ambtenaar lo haya ful nan salario bek pero fundacionnan cu ta haya subsidio di Gobierno tambe lo haya 5% aumenta riba nan subsidio e aรฑa aki ainda.
๐ฉ๐๐ก ๐๐จ๐๐๐๐๐๐ก ๐ง๐ ๐ฆ๐ฃ๐๐๐๐ ๐ฃ๐๐๐๐๐ข ๐ง๐ ๐๐จ๐ก๐ ๐๐ฆ๐ฃ๐๐๐๐ข: Den e articulo di Secretario di Estado van Huffelen di dia 20 di mei, por lesa cu van Huffelen ta splica pakico e ta duna espacio na e paisnan. E ta bisa cu costo di bida a aumenta, insiguridadnan di e pandemia ainda ta perdura y e guera na Ukrainia ta afecta e costo di bida y e poder di compra di cada ciudadano, y pโesey ta momento pa cuminsa duna parti di esaki bek. Gobierno ta trahando riba cada un di e condicionnan aki.
๐ฃ๐ข๐๐๐ง๐๐๐ข๐ก๐๐ก: Prome Minister tawata den Parlamento inmediatamente despues di e anuncio aki pasobra dos di e condicionnan ta toca Parlamento. E prome ta e recorte di 25% di salario di politiconan. Politiconan ta encera ministernan y parlamentarionan. Desde mei 2020, politiconan ta duna 25% di nan salario. Y awo Hulanda ta bin cu e condicion cu Gobierno por duna bek e 5% na ambtenaarnan pero no na por duna e politiconan e 25% bek. Den Conseho di Minister, ministernan a bay di acuerdo pa mantene e recorte pa asina no stroba e ambtenaarnan di haya e 5% aki bek. Pa loke ta trata e recorte di e parlamentarionan, Prome Minister a indica cu e no por dicidi riba dje y a bay Parlamento pa splica y pa haya e sentimento di Parlamento kico ta loke nan kier. Parlamentarionan di MAS, seรฑora Lopez-Tromp y seรฑora Gunn a bisa no tawata mucho contento cu esaki y a expresa cu nan lo mester haya e 25% bek pa e ambtenaarnan haya e 5% bek. Sinembargo, mayoria den Parlamento a bay di acuerdo y Gobierno a informa Hulanda di e decision tambe. โE otro dos condicionnan Gobierno ta trahando riba nan y mi ta spera cu nos por keda cla pa fin di luna aki pa ora nos bay Conseho di Minister di Reino fin di luna, nos por prueba cu nos a logra esey y cu e ora nos por cuminsa paga e suma aki bekโ, Prome Minister Evelyn Wever-Croes a enfatisa.


text:
Sports
Home Sports
Cu sosten di Lotto pa Deporte y Arubaanse Voetbal Bond Coca Cola Nacional a...
E miho nan di Aruba, Boneiro y Corsou a topa otro den futbol ORANJESTAD, Aruba: E ekipo campeon di futbol division di honor di Aruba...
Brazil Taekwondo Stichting ta gradici Prensa.
Brazil Taekwondo Stichting ta gradici Prensa pa e bon cobertura cu nan a duna Taekwondo na Corsou den fin di siman. Aruba su team di...
Chiara Petrocchi ta cla pa Best of the Best Taekwondo Challenge 2017.
Chiara Petrocchi a caba di gana medaya di oro na Chile y ta bay den accion na Best of the Best 2017. Best of...
Un wega yena cu emocion Britannia a bay cu victoria riba RCA
ORANJESTAD, Aruba: Diabierna anochi e campeonato di futbol Division Honor di Arubaanse Voetbal Bond (AVB) a continua cu e encuentro entre RCA y Britannia....
Brazil Taekwondo Stichting a entrega e prome Kalender 2018 na Lotto pa Deporte.
Diaranson atardi representante di Brazil Taekwondo Stichting sra. Sharline Roga Klabér a entrega e prome ehemplar di e Kalender di aña 2018 na sr....
Cu sosten di Fundacion Lotto pa Deporte Seleccion di Baseball AA a biaha pa...
Buscando pa competi den Weganan Centro Americano y del Caribe 2018 na Baranquilla, Colombia ORANJESTAD, Aruba: E seleccion di baseball AA di Amateur Baseball Bond...
Coca Cola Nacional lo defende nos bandera E fin di siman aki ta tuma...
AVB y Lotto pa Deporte a uni forsa pa manda nos ekipo campeon ORANJESTAD, Aruba: Recientemente Arubaanse Voetbal Bond (AVB) a anuncia cu hunto cu...
Balashi conhuntamente cu Aruba Baseball Clasico Aruba lo enfrenta Corsou y Hulanda den e...
ORANJESTAD, Aruba: E aña aki pa di 2 biaha consecutivo Aruba Baseball Clasico ta organisando e di prome Koninkrijk Spelen Baseball Clasico 2017. Nan...
Campeonato 2017-2018 Division Honor ta sigui Teamnan ta cla pa subi tereno y...
Un total di 5 wega entre diabierna, diasabra y diadomingo ORANJESTAD, Aruba: E campeonato di futbol 2017-2018 di division honor a inicia dia 13 di...
Aruba su Team di TK5 ta cla pa Corsou.
Diasabra ultimo a entrega uniform pa e team di TK5 di Aruba cu lo participa na e di 7 TK5 na Corsou cu e...


text:
Allyson Ponson ta hera Final A den 50m estilo liber pa 0.07 seconde y lo lidera e final B un bes mas awenochi.
Diabierna mainta tempran, Allyson Ponson a mira accion den e Centro Acuatico na e compleho deportivo La Videna na Lima, Peru. Ally a landa e 50m free cual ta e disciplina di landamento mas lihe den heat number 4 unda e la start den baan 6. Mester bisa cu e 50m free ta un landa explosivo cu tiki rosea y un solo remate te e recta final, pues hopi lihe mes.
Den e caredanan di 50m tur cos ta posibel, aunke e faboritonan aki sigur ta Merca, Canada y Brasil. Ally sigur ta conoci pa su bon 50m y aki un bes mas e landado elite di Aruba a duna un bon prestacion finalisando e serie na di 3 lugar cu un tempo registra di 25.90. Den e resultado overall Allyson ta keda na di 9 lugar mescos cu ayera net pafor di un lugar den e prome ochonan cu lo bay disputa pa e medaya.
Ayera den e 100m tambe Allyson a keda net cortico pa un final A cu 0.09 seconde. No obstante e resultado Allyson por ta contento cu su prestacion.
Exito awenochi na Allyson den e final B na e Weganan Panamericani LIMA 2019


text:
A drenta un informacion cu Stanley Clayton Brown, na edad di 84 aña di edad. Stanley a nace dia 6 di october 1938 y a fayece diaranson, dia 16 di november 2022.
Stanley tabata miembro di staten pa Frente Obrero na aña 1969 y tabata riba lista na aña 1969, 1983 y 1985.
Stanley tabata un intelectual y revolucionario den Partido Frente obrero, liberacion 30 di mei.
Stanley tabata e ultimo di e shete pioneronan riba lista na september 1969, caminda Frente Obrero a saca 3 asiento.
Manera e grandinan a bisa semper, otro palo grandi a bay. Ta pesey ta importante pa enfoca riba e balor cu nan tabatin den e mundo sindical y Brown tabata un persona cu a cuminsa den mundo sindical.
Despues el a forma parti den e organisacion politico C93 pa Corsou bira un provincia. Semper su comentarionan tabata riba Facebook y otro plataforma.
Ta bale la pena pa sa ken nos baluartenan sindical ta pasobra ora nan bay tin cu coba, busca, pa haya tur cos. A compronde cu el a bay pa tratamento di dokter, pero tabata laat caba y no por a haci nada mas.
Brown na bida, tabata tata di e dos empresarionan conoci Clayton y Stanley Brown di e.o Multimedia, Expo Cas y Casnan.com
Condolensia ta bay na su señora Anemarie, su yiunan, famia, conoci y e Frentistanan. Cu Stanley sosega na paz.


text:
Colegio EPI ta organisa diabierna 13 di maart su anochi di informacion 2020 caminda lo duna informacion valioso na tur studiante di scolnan secundario. E anochi di informacion lo tuma lugar di 5:30 p.m. pa 8:00 p.m. den e Auditorium di Colegio EPI, caminda cu lo tin varios booth di informacion di e diferente opleiding/formacionnan cu EPI ta ofrece.
Ademas cada unidad lo tin nan presentacion individual cu ta parti den dos sesion, esta di 6.00 p.m. pa 6.45 p.m. y di 7.00 p.m. pa 7.45 p.m. den e siguiente localidad:
Unidad C&T: lokaal CT10
Unidad H&T: lokaal CT11
Unidad S&S: lokaal CT 12
Unidad Economia: lokaal CT13
E entradanan pa e anochi aki lo ta GATE 10 ( banda di MC Donald’s) y GATE 9 (dilanti Prinses Amalia Basisschool).
Meta principal di e anochi di informacion ta pa informa studiantenan di scolnan secundario EPB, MAVO y HAVO tocante e opleidingnan/formacionnan cu tin na Colegio EPI y kico ta e rekisitonan di admision. Ta importante pa tene na cuenta cu pa wordo acepta pa un opleiding mester cumpli cu e profiel cu e opleiding ta exigi. Colegio EPI ta encurasha mayornan tambe pa bin cu nan yiunan pa asina duna guia y sosten den nan decision pa scoge un estudio.
Ora un studiante caba Colegio EPI e ta un profesional riba nivel intermedio (MBO). Hopi studiante ta dicidi cu nan kier sigui studia despues riba nivel HBO. Durante e anochi aki e studiante por haya mas informacion tocante esaki y tambe lo tin oportunidad di papia cu studiantenan actual di Colegio EPI y nan experencia na scol.


text:
KOMUNIKADO DI PRENSA
Na : Tur medionan di komunikashon
Di : Fundashon pa Konsumidó
Fecha : 27 di òktober 2016
Tópiko : Anotashon di preis Tayer di outo
Fundashon pa Konsumidó konstantemente ta publiká komparashonnan di preis di entre otro makutu básiko, karni, fruta i berdura, produktonan di botika etc. E biaha aki Fundashon pa Konsumidó ta trese un anotashon di preis di tayer di outo. Den e periodo di 6 pa 16 di sèptèmber 2016 Fundashon pa Konsumidó a bishitá 10 establesimentu spesialisá riba e produkto aki, di kual 7 a koperá i forma parti di e anotashon di preis aki. E establesimentunan aki ta: Japan Tires, Napa, Hot Wheels Tire Center, Imperial Sales & Services N.V., Western Tires, Tire Sale & services, Señor Barata & Super Barata. Un danki na kada un di nan pa nan koperashon den esaki.
Ku e anotashon di preis aki Fundashon pa Konsumidó ke fasilitá e proseso di búskeda òf kompra, brindando nos konsumidónan un lista ku ta kontené informashon balioso basá riba markanan mas bendí riba merkado, ku nan respektivo preis i informashon adishonal.
Markanan mas bendí
Mirando e variashon i kantidat amplio di markanan di tayer riba nos merkado, Fundashon pa Konsumidó a anotá preisnan di e markanan i saisnan mas bendí na kada establesimentu. Segun resultadonan di nos anotashon por konkluí ku e markanan mas bendí ta Westlake, Tork, Sailun, Marshall, Bridgestone, Powertrack, Constancy, Hifly, Mastercraft, Goodride, Sumitomo HTR 200, Minerva, Keter, Durun, Winrun i Yonking.
Preis i sais di tayer
Nos por a tuma nota ku tin algun establesimentu ku un variashon amplio di preis i sais di tayer. Kuminsando for di fl. 70.72 pa un sais150/80 R13 te fl. 545.90 pa un sais 265/70 R16. Tambe tin establesimentunan ku ta konsentrá mas riba algun marka òf saisnan spesífiko so. Pues, tene esaki na kuenta. Konsultá e lista di anotashon pa bo por keda bon informá kua ta e marka i sais mas bendí, segun bo outo i tambe bo preferensia.
Diferensia servisio entre establesimentu
Fundashon pa Konsumidó a tuma nota di e diferensia di servisio entre e diferente establesimentunan ku a wòrdu bishitá. Algun ehèmpel: Na kompra di un tayer di outo na Japan Tires, Napa i Western Tires, bo tayer ta wòrdu instalá i balansá grátis. Imperial Sales & Services N.V. i Tire Sales & Services ta brinda konsumidónan e servisio di instalá i balansá grátis, na kompra di mínimo 2 tayer. Hot Wheels Tire Center tambe ta duna servisio di instalá i balansá. Ademas di esaki, konsumidónan ta risibí 10% di rebaho na kompra di mínimo 2 tayer. Tambe tin algun establesimentu ku no ta duna niun klase di servisio èkstra. Tene kuenta ku esaki tambe.
Fundashon pa Konsumidó ta konsehá tur konsumidó pa konsulta e lista di anotashon di preis i evaluá promé kiko bo ta buska i kiko bo ta spera di e bendedó. Alabes nos ke rekordá nos konsumidónan shofùr ku un komportashon sano i konsiente riba nos kareteranan por determiná e durabilidat di nos tayernan. Pa mas informashon tokante e lista di anotashon aki por tuma kontakto ku Fundashon pa Konsumidó na number di telefòn 462-6666 òf por manda un meil na info@fundashonpakonsumido.org. Pa e anotashon aki òf kualke otro anotashon òf komparashon di preis, por subi nos wèpsait www.fundashonpakonsumido.org. Fundashon pa Konsumidó – pa empoderá i konsientisá nos konsumidónan.


text:
Nos ta LIVE!! PowerChart Ambulatory & CPM
Pabien, un danki grandi pa bo trabou duro, dedicacion y e tempo cu bo a hinca pa e proyecto Cerner por a bay LIVE. Cu esaki nos a yega un stap mas leu pa bira e miho Instituto Medico di Caribe. Nos no por sigui keda sinta keto, nos ta sigui. E siguiente stapnan ta: E Post Go-Live support, tene semanalmente combersacionnan pa asina percura pa tur cos ta funciona manera planea.
General Information
Anuncio Importante
Entrante 10 di Augustus 2020 no ta permiti uzo di ningún tipo di mondkapje (mask) cu tin valve den ImSan.
Pa medio di e comunicado aki
ImSan kier informa e comunidad di Aruba cu en conexion cu e
Coronavirus Covid-19
ImSan ta haye obliga pa tuma algun medida di precausion pa bo proteccion.
E comunicado aki ta bay na vigor entrante awe (6 di July, 2020) te cu proximo aviso.


text: KRALENDIJK — Awe mainta algu promé ku 12’or di mèrdia un persona a pèrdè kontròl ku outo i dal den un palu di lus. Esaki a sosodé riba kaya Internashonal, pegá ku kazèrne di brantwer. Ambulans a presentá na e sitio i algun agente polisial pa atendé e aksidente. Un persona tabata manehá e vehíkulo i e persona a sali ileso for di e aksidente. Personal di ambulans a saminá e shofùr na e sitio di aksidente i a lag’é liber ku e ta stabil. Daño material di e vehíkulo ta konsiderabel i e palu di lus a keda di banda.


text:
Desde cu e mandatario a acepta e reto di ta e mandatario di Asunto Social y Labor, el a encontra e crisis social cu ta e centro di atencion desde december 2017. A tuma henter aña di 2018 pa por pone Crisisplan Social riba pia cu ta canando un trayectoria largo y exitoso pa cu proteccion di nos criaturanan.
Ademas di e problemanan social cu a bira crisis danki na negligencia di Gobierno anterior, Gabinete Wever Croes a hay’e den un crisis financiero nunca antes visto den historia di pais Aruba, un crisis hereda cu tabatin Aruba na borde di bancarota.
Ademas di e crisis financiero hereda, 2020 cu lo mester a bira e aña unda cu p.e. desempleo lo a sigui baha mas. Gobierno cu su maneho firme, cu pa prome biaha atrobe lo a conoce un surplus presupuestario, ata Gabinete Wever Croes ta hay’e confronta cu un pandemia mundial causando un crisis na Aruba sin precedente.
Apesar di e crisis aki, Gabinete Wever Croes a sali afo pa yuda nos pueblo y imediatamente riba 19 di maart 2020, Minister Glenbert Croes a anuncion FASE cu lo a bira un ayudo financiero di inicialmente 3 luna pa esunnan cu a perde trabou pa via di COVID. Na mes momento a introduci COVID Bijstand, un proceso accelara pa esunnan cu mester di ayudo. Minister Glenbert Croes, mediante su ministerio, a haci un donacion di 750 mil florin na Fundacion pa nos Comunidad pa contribui cu pakete di cuminda pa esunnan cu a perde trabou.
Pero, no obstante e crisis financiero cu e COVID 19 a ocasiona pa comercio tambe, Bureau di Minister Glenbert Croes a traha duro cu comercio y hotelnan henter aña pa hiba alivio pa nos hendenan. Aña 2020 a clausura cu mas di 700 macuto reparti bou di e diferente parokianan pa por yuda nos conciudadanonan di mas necesidad.
Pa e motibo aki cu aña 2021 a habri cu Minister Glenbert Croes su recorido di gratitud na tur partner den e bunita proyecto #DiComunidadpaComunidad. Manera e mandatario a expresa na diferente ocasion: ‘nos no por resa pa pidi so. Mester resa pa bisa danki tambe”. E motibo principal di e recorido na tur e hotelnan cu semper a contribui cu gestonan di bondad na nos comunidad.
Glenbert Croes
19 januari 2021


text:
āE aumentonan exorbitante aki tur por a worde evita si Gabinete Wever-Croes a hedge y a sigui cu e programma di expansion di energia renobabel di nos gobierno, e lider di AVP, mr. Mike Eman a splica relaciona cu e recibonan exorbitante cu ta yegando serca pueblo y comercio.
Ā Eman a duna algun ehempel di esnan cu a aserke cu nan recibonan. E a mustra riba un cuenta di un famia cu coriente na cas a subi di 617 florin pa 1.095. Casi 500 florin mas. Un otro famia nan cuenta di awa a subi di 144 florin pa 302 florin. Aki ta mira un redoblacion di e cuenta di awa. Otro caso di cuenta di awa di un famia a bai di 216 florin pa 498 florin. Atrobe un redoblacion di e cuenta total. E Lider di AVP mr. Mike Eman por a constata cu tambe den comercio e aumentonan aki a dal hopi duro mes. E ta referi na un cuenta di coriente di un panaderia chiquito cu a worde comparti cune cu a bai di 4885 florin pa 6415 florin. Eman ta bisa cu ni e famianan ni e negoshinan por bai carga e aumentonan exorbitante aki.
Ā Riba su plataforma social mr. Mike Eman a expresa su preocupacion y a haya un cantidad di reaccion di pueblo cu ta comparti e angustia cu nan ta aden cu e cobransanan desproporcional aki. Riba un ehempel di un cuenta cu Eman a publica e reaccion tabata: āAsina mes! Na mi cas mes ta mescos! Y no tin caminda pa baha gasto otro caminda mas tampocoā. Otro a bisa: Plsss we need help. This is not normal anymoreā. Otro reaccion tabata: āWhat in the name of Jesus is going on with this so called “one happy island.” These people are milking us dry. What’s next on their agenda?ā. Otro a expresa: āTanto cos pa paga erbij, no ta keda plaka ni pa come. Anto riba dje tur cos a bira drĆ”sticamente caro. Shonnan unda nos ta bai!!!!!ā. Hopi ta confirma cu nan tambe a haya e cuentnan halto aki: āMa kere ta dimi so.. mi awa a bin mas cu doble di luna pasa y coriente a bin fl 300 mas cu luna pasa.. ABUSO TOTAL.ā. E reaccionan ta refleha un disgusto total den comunidad: āHopi erg, costo di bida ta keda subi. Salario ta keda mescos. Tin compania cu no ta sinti pa nn empleadonn. Mester brniga pa cost of living increase.Y gobierno no ta sinti pa pueblo paso nn saco si ta yen yen fin di lunaā.
Eman ta bisa cu fraccion di AVP a solicita pa un reunion publico di Parlmento ya caba for di 16 di augustus pa trata e tema di aumento di costo di bida y e ausencia di un pakete di alivio manera cu otro Pais si ta ofrece. āTe awor ainda e reunion no por a worde yama, pero mientrastanto Gabinete Wever Croes ta sigui asota pueblo cu medida, aumento di awa y coriente, aumento di BBO, pago remedi y un aumento dramatico di costo di bida. Eman ta bisa cu un gobierno cu no ta cuida esnan mas vulnerabel den comunidad, cu no ta preocupa pa nos enfermonan, ta laga den abandono esnan lubida y solitario den nos comunidad, no ta un gobierno, pero unĀ grupo cu simplemente ta mal usa poder pa enriquece nan mes a custia di e sudor y dolor di pueblo. āPesey Aruba mester di un cambio pa un gobierno cu lo pone e BON COMUN como punto di guia pa su trabao y responsabildad; un gobierno pa sirbi un y turā, Eman ta conclui.


text:
Rodymar
Geerman
Candidato #29
Ami ta Rodymar Edgar Geerman Rody of Rody-G manera amistadnan y famia ta referi na mi persona. Mi tin 38 aña y mi ta casa, mi tin 1 yiu homber y tres yiu muhe. Mi ta stima mi famia!
Un hoben di pariba di brug, lanta durante mi niñez den 2 diferente bario Noord Cura Cabay y Sabana Basora.
IBiSA a otorga mi e chens pa por expande mi mes mas. Mi amor pa deporte a wordo combina cu enseñansa pa asina a duna mi e posibilidad pa sigui desaroya mi mes y educa mi mes mas pa por structura y guia nos muchanan.
Cu hopi sacrificio y 5 aña despues oficialmente mi por bisa nunca no ta laat pa studia y sigui bo soño. Mi a gradua na july 2020 como docente di Movecion y Salud (Gymdocent).
E estudio di Movecion y Salud a yuda mi pa por guia nos hobennan cu ta nos futuro pero tambe expande mi mes den mas area y oportunidad na IBiSA desaroyando ideanan pa uza e combinacion di enseñansa y deporte (movecion) pa asina crea proyectonan pa hoben, adulto y tambe pensionadonan por mantene nan mes na un bida mas saludabel.
Deporte ta un gran parti di mi bida y mi tin e privilegio di ta eherce un trabou cu mi ta sinti mi por haci un diferencia y ta sinti cu mi experiencia lo por duna mas den e ramo di enseñansa y deporte.
Aruba no ta pasando door di su miho momentonan. Pero un cos si a resalta ta cu Aruba tabata tin un team sublime den gobierno cu un Pal’i muhe como MinPRES y un Muhe di hero como MinFEC cu aunke con duro cos tabata a sa di tuma e miho decision pa Aruba y bienestar di su hendenan durante e temporada di e pandemia aki.
Esey ta e team cu ami kier ta parti di dje pa hunto cu mi coleganan haci un diferencia. Ami tambe kier t’ey pa mi isla! Humilde, Responsabel, Energetico, Detayista y Analitico, mi ta determina den mi metanan. Como hoben profesional mi ta cla pa un reto nobo!
Cu bo nos ta Avansa. P’esei dia 25 di juni cu bo sosten, vota Rodymar.
Paso E arma mas poderoso pa un bon futuro ta un mente y curpa sano. Deporte y Enseñansa ta mi prioridad!


text:
Refineria Isla kende a duna nos un man pa fèrf nos edifisio di skol básiko asina bunita i tambe un danki ta bai na e artista AEMY NIAFELIZ kende a pinta riba nos murayanan hopi bunita. Masha masha danki !
Na FFAPM, nos ta forma nos muchanan pa bira un mihó persona den nos komunidat. Nos ta hasi e aktividatnan manera Ahedres tur djaweps i nos alumnonan ta partisipá na kompetensianan nashonal i internashonal. Por mira nos kampionnan riba e potrètnan. Tambe nos ta...
Tur temporada di fakansi grandi nos ta hasi un luna di fakansiplan ku nos muchanan. Akinan nos ta laga nos muchanan distraí nan mente, rekreá nan kurpa i flashback riba e aña eskolar ku ta tras di lomba. Por ehèmpel nos ta hasi diferente “ tour “ ku nan, tantu riba...
Kampamentu motivashonal. Kada aña eskolar na luna di òktober na komienso di “herftsvakantie” , nos ta organisá un kampamentu motivashonal ku nos alumnonan. Durante e kampamentu aki nos ta enfoká riba e diferente aspektonan ku tin di haber ku formashon di nos...


text:
ORANJESTAD, Aruba – Den presencia di famia y coleganan di Fundacion Facilidadnan Deportivo (FFD), a despedi di Vilma de Cuba, cu awor en adelante lo disfruta di un pensioen bon mereci. Vilma a fungi como werkster y tabata encarga cu Compleho Deportivo Simeon Antonio y Compleho Deportivo Yara.
Vilma a drenta servicio 2 di april 2007 na Fundacion Lotto pa Deporte y 1 april 2012 a pasa over pa FFD, y oficialmente a sali for di servicio dia 31 di october 2022. Pues un total di 15 aña y mey demostrando un gran empeño den su trabou.
Despues di algun bunita palabra di gerencia di FFD a haci entrega di un regalito na Vilma como muestra di gratitud y aprecio. FFD no solamente ta perde un gran empleado, pero mas cu tur cos un super bon persona pa su demas coleganan.
FFD ta desea Vilma hopi salud pa e disfruta di su pensioen.


text:
Riba e tereno na Weg naar Welgelegen 64 tin un hòfi, yamá Hòfi Wayaká. E ta un sitio di enkuentro pa plaser i rekreo di nos grandinan. Den e hòfi ta organisá evento spesial, manera Dia di Tata i di Mama òf aktividat kultural òf grandinan por djis bai aya pa gosa di naturalesa.
Hòfi Wayaká tambe ta disponibel pa tur hende organisá fiesta i otro evento den un ambiente di naturalesa. E hòfi ta disponé di banki pa sinta, tualèt, un kushina i bar. Ademas tin sufisiente posibilidat riba e tereno pa stashoná outo.


text:
Partido UPP a bin ta mustra den su ultimo articulonan cu di un banda nos no mester uza e situacion di Coronavirus pa asina pasa tur decision importante pa nos pais y nos pueblo den forma di “Noodwet”, sea cu ta na nivel di gobierno of na nivel di Parlamento. No por ta asina cu nos tin cu kere y acepta cu e decision di kico ta bay para cu nos pais ta bay keda den man di algun hende so. Nos a mustra caba cu si nos kier pa nos pueblo por biba y acepta e cambionan cu ta na caminda, anto nos mester tin un pueblo bon informa y na un manera transperente, y no uno cu ta wordo manipula cu informacion. Di e manera aki bo lo no haya cooperacion tampoco di e pueblo na momento cu mas bo ta spera esaki.
Ya caba nos por a mira con e begroting 2021, cu ta un di e leynan mas importante a wordo pasa den menos cu 12 ora, mientras cu ta trata di un ley cu mester refleha e maneho cu tin di wordo hiba den un pais. Nos a mustra cu e Coronavirus nomester wordo uza pa hunga rol di victima, sperando asina cu Hulanda lo haya duele di nos y nan cay pa nos. Nos ta consciente cu e situacion ta uno grave, pero nos no mester bay den un situacion di confrontacion cu Hulanda, pasobra nan lo kier pone cierto condicionnan. Nos a bisa tambe cu e situacion cu Aruba ta den, ta uno hopi precario, mirando nos dependencia riba un solo pilar economico, esta turismo. Na prome lugar nos mester puntra kico nos mes a haci den e ultimo decadanan pa kibra e dependencia riba un solo industria, pero tambe con nos actitud tabata pa pa crea Gobernacion Drechi, cu den tempo di crisis nos por haya e sosten, sin cu ta bay pone hopi condicion riba nos.
Pa nos sali for di e situacion aki y tambe pa nos drenta e situacion nobo cu ta bay existi despues, nos mester tin CONSENSUS. Consensus nifica cu nos mester traha na UNION, pa asina nos por RE-DISEÑA nos Aruba. Pesey UPP ta manda un proposicion pa nos Prome Minister, pa yama un Dialogo Nacional, cu representacion di tur partido y gremionan aki na Aruba. Lo mester bin un Compromiso Nacional, na unda cu lo stipula e reglanan di Bon Gobernacion y di e manera ey MARA MAN DI E POLITICONAN. Mester bin un fihamento di e rumbo economico-financiero di nos pais y diversificacion economico.
Esaki ta algo cu nos a propone desde 2014, pero cu no a haya oido. Ta asina so nos por mustra gobierno Hulandes cu nos ta serio y cu nos por haya e sosten financiero cu nos ta desea.
Djis tira culpa riba Hulanda, lo no yuda nos causa. Si Hulanda regala nos 1.5 biyon, cu e mannan di e politiconan populista completamente los, aki un aña nos lo ta na porta di Binnenhof atrobe pa bay mendiga pa placa, paso placa a caba! Sin tin e placa mes, incluso ni presta, ministernan a sali priminti cu tur hende ta wordo yuda. Awor cu atrobe no por “meet the ends” ta bin cu yen di rekisitonan pa por haya ayudo. Rekisitonan cu mester a wordo prepara prome cu a sali afor anuncia e ayudo.
UPP no kier pretende cu si Aruba a wordo goberna na un manera drechi awe lo nos por tabata tin placa pa maneha e situacion aki sin ayudo di otro, pero un cos lo ta sigur, nos lo por a haya un asina yama “zachte lening” y no mester ta sinta “zeur” atrobe pasobra ya caba nos a convence henter mundo cu nos ta serio!! Pero no, nos a prefera di “stel uit” y awor nos ta sinta “met de gebakken peren” y pio ainda sinta tira culpa riba otronan!
UPP a vocifera su opinion na varios ocacion cu nos mester “steek handen in eigen boezem”. Nos mes a manuvra nos mes den e situacion aki, paso niun gobierno a traha dam warda awa. Nos kier djis biba pasobra nos ta pensa cu articulo 36 den man, otro lo yuda nos toch!!
Aruba mester lanta para y bisa: ” MI NO KIER NI UN GRAM MAS DI PISCA, PERO SIÑA MI PISCA”! E ora ey nos lo no tin pisca pa e crisis aki so, pero Aruba lo tin pisca pa frenta cualkier otro situacion cu por presenta den futuro.
E mentalidad di sigui mendiga ta un mentalidad colonialista dependentista cu e mesun politiconan populista a crea y ta sigui fomenta cerca nos pueblo. Cu otro palabra, e pueblo mester keda depende di e politico populista!!
E crisis aki ta serio, hunga heroe y ser populista lo no yuda e pueblo cu nada. A bira tempo pa re-diseña e rumbo di nos PATRIA Aruba y prome paso cu mester ser tuma ta introduccion di reglanan estricto di Good Governance. Hulanda lo yuda, mescos cu ela manda camanan di ICU (cu btw nan mes tin scarsedad), pero no un blanco check pa nos politico populista keda hunga “Sinterklaas” aki na Aruba.
UPP su afan ta pa Aruba ta “back on track” na unda hunto nos por yega na e Aruba cu nos tur ta desea, esta e “one happy and honest island”! Pesey mester bin un “Dialogo Nacional” pa nos traha un frente pa nos enfrenta e retonan grandi cu tin nos dilanti.
Partido UPP
Booshi Wever
8 di april 2020


text:
Franklin Ignacio Rosenda
Gradesimentu e invitashon
Kasa, yunan, ruman nan y demas famia nan di
Franklin Ignacio Rosenda
mihó konosí komo kinkin broeder Rosenda òf kinkin di kai òrgel mi Anhelo.
Kier a gradesí tur famia,amigunan,kolega i konosí nan ku a mustra nan atenshon na ora di morto i entiero di nos defuntu stima. Un danki ta bai pa tur e mensahenan riba facebook, email, whatsapp i yamadanan di telefòn. Un danki na El Tributo, kas Hugenholz, CDC i Wit Gele Kruis. Boso sosten i atenshon tabata un gran konsuelo pa nos. Alabes nos kier a invitá na un Santu Sakrifisio di misa djaweps 2 di desèmber 2021 pa 7’or di anochi na misa Sta. Maria. Aseptá esaki komo un invitashon personal. Kòrda kuida.


text: Diaranzon anochi a drenta informe di un escape di gas na hospital, mesora a activa e plan di emergencia y a avisa tanto polis como bombero. Na yegada di polis y bombero a bin compronde for di equipo di accion di emergencia di hospital mes cu aki ta trata di cu haya holor di gas na e di 4 piso di e banda ya renoba di Hospital. Bomberonan a sigura cu tur cos ta bou di control. Hospital a laga sa cu na ningun momento a evacua pashent mirando cu a tuma accion di biaha y nan siguridad no tabata den peliger. Actualmente tin trabounan di construccion andando na Hospital y ta pensa cu esey lo por a ocasiona e holor di gas. Bomberonan a hasi e trabounan di control pa sigura cu no tin ningun lekkage. Hospital a sigura cu awo tur cos ta bou di control y e pashentnan y empleadonan ta safe. LO sigui di biaha un evaluacion di e sucedido y lo tuma accion si ta, y unda ta necesario.


text:
Junior a participa na e reunion di Hefe di Mision
Esaki a tuma lugar na Argentina
Hefe di Mision Sr. Junior Dake a participa na e reunion “Juegos Suramericanos de Playa Rosario 2019” na Argentina.
Recientemente e Hefe di Mision apunta pa e Weganan Sur Americano di Playa Rosario 2019, Sr. Junior Dake a biaha pa e ciudad di Rosario, Argentina pa asina e atende e reunión cu e comisión organisador di dicho weganan.
Nos a bin comprende cu e ciudad ta prepara y tin facilidad nan ehemplar pa e weganan cu ta bai tuma lugar otro aña na Rosario, Argentina. E ciudad tin un infractructura adecua pa e weganan cu Aruba tambe ta bai participa.
Aruba lo participa den e disciplinanan di Triathlon, Beach Tennis, Beach Volleyball y Open Water Swimming. E evento menciona ta bai tuma lugar na Balneario La Florida. E espacio aki por aglomera un total di 3000 fanatico/mirones.
Na e weganan di Rosario, un total di 14 pais lo participa sumando alrededor di 2288 atleta. E evento aki tin un mobilisacion di 2500 boluntario entre esnan di Argentina como tambe intenacional. Rosario durante Sr. Dake su estadia tabata tin “Juegos nacional de Playa” unda e organización a hasi uso di e mes un infracstructura cu ta bai wordo usa na “Juegos Suramericanos de Playa”.
Mas despues nos lo bini cu mas informacion riba e Weganan di Playa Rosario 2019.


text:
Recientemente a tuma lugar na Bogota, Colombia, e despedida di Miriam Dabian como Directora di Oficina di Turismo Aruba pa Latino America. Na mes momento a haci anuncio oficial di Jordan Schlipken- Croes kende lo ta e Director nobo pa dicho mercado.
Despues cu Jordan a termina su Master’s Degree na Spaña na 2017, Jordan a cuminsa traha na Oficina di Turismo na Bogota, Colombia como Marketing Specialist manejando asina 6 mercado (Colombia, Chile, Peru, Venezuela, Argentina y Brazil) como tambe tabata encarga pa crea e plan di mercadeo pa 2018 y 2019.
Na 2019 Jordan a haña e oportunidad pa bai traha na Panama pa TCC Global como nan Regional Project Manager representando asina Latino America. Como un persona dedica y disciplina na su trabao, el a haña e oportunidad pa crece y ocupa e puesto di Business Development Manager pa Centro y Latino America. Na oktober 2021 Jordan hunto cu su esposa Margarita a muda bek pa Bogota, Colombia y a bolbe uni su mes na Oficina di Turismo Aruba den e posicion di Business Development Manager pa Latino America.
Desde Jordan su regreso na Oficina di Turismo, el a crece hopi como persona y den su carera profesional, pero tambe a encontra su mes cu varios reto. Un di retonan cu Jordan a encontra su mes cu ne tabata e encargo pa ta e director nobo di Oficina di Turismo Aruba na Colombia. Un cargo cu ta bin cu su responsabilidad, pero sigur uno cu Jordan lo sa di ehecuta cu dedicación y disciplina manera semper el a bin ta haci den tur su funcionnan. Como Director di A.T.A. Latino America, Jordan tin e tarea pa supervisa full e mercado di LATAM como tambe mantene relacionnan estrecho cu stakeholdersnan di A.T.A. den e region. Jordan lo bai maneha un team cu miembronan hoben y expertonan pa asina posiciona Aruba como un destinacion top den Latino America.
CEO di Aruba Tourism Authority, Ronella Croes, tabata presente pa personalmente anuncia y desea Jordan tur clase di exito cu e reto nobo aki den su carera; “Jordan ta un hoben determina y cu gana di sigui inova. E solo hecho cu Jordan a dicidi di studia na Colombia, ya caba a distingui su mes. Jordan, nos ta deseabo hopi exito, hunto cu bo esposa Margarita. Aunque cu Miriam lo bai, nos ta contento di sa cu nos oficina na Colombia ta keda den bon man y kier a recordabo cu nos ta aki pa apoyabo y yudabo den e proceso bo dilanti”.
Den nomber di Aruba Tourism Authority na Aruba, Latino America, Merca y Europa nos kier a desea Jordan tur clase di exito cu e reto nobo aki, nos ta sigur cu e lo sa di eherce e funcion cu tur responsabilidad.


text:
Pa mehorá Fundashon Birgen di Rosario su abilidat finansiero pa para riba su propio pia, nos mester krea otro posibilidat di finansiamentu.
Den futuro ta nos intenshon pa bai koperá mas intensivo ku otro fundashonnan pa yega na un grado mas haltu di efisiensia. Banda di esei nos ta purba haña entrada èkstra ofresiendo propaganda riba muraya, i hür nos salanan di reunion i tambe Hòfi Wayaká. Ademas nos ta ofresé e servisio di Tafeltje Dekje na tur hende ku ke bestèl kuminda serka nos.
E plaka ku e fundashon ta risibí pa e servisionan èkstra akí, ta na benefisio di e grandinan.


text:
Diasabra 22 di mei 2021 a tuma lugar un seminario virtual titula: Ami Tambe Ta Importante: “Cuido Propio Pa Mi Por Cuida Un Otro”. E seminario virtual a wordo organisa pa Fundacion Pa Nos Muchanan y a dicidi e biaha aki pa enfoca ariba e bienestar di nos mayornan den cuadro di luna Internacional di famia.
E meta di e seminario tabata pa brinda nos mayornan y tur otro persona encarga cu cuido di mucha informacion y formanan practico pa incorpora cuido propio. E momento cu un mayor su estado general ta bon e por ta un mihor mayor pa su yiu(nan) y brinda un mihor cuido.
Den e transcurso di un dia hopi biaha mayornan ta pone otro responsabilidadnan prome y lubidando su mes. E seminario aki kier a recorda mayornan cu “Abo” tambe ta importante y con pa tuma tempo pa bo mes mientras cu bo ta balansando otro responsabilidadnan.
E seminario a cuminsa cu un actividad facilita pa Sra. Nannelle Croes di Transition2Health mustrando nos mayornan tecnicanan cu mayornan por haci pa relaha como un forma di check-in cu bo mes den 15 minuut.E seminario a continua cu e prome orador, Sra. Micheline Mathurin di Fundacion Respetami cu a papia ariba e maneho di stress, e impacto di stress ariba lantamento di mucha.
Micheline a papia ariba e señalnan di stress y a ofrece tipsnan practico cu mayornan por aplica pa maneha stress.E siguiente orador cu a presenta den e seminario tabata Sr. Rhomyko Winklaar e Director di Tienda di Educacion cu a enfoca ariba balansa entre bida personal y bida di trabou.
Den e presentacion a brinda varios conseho y formanan cu por segura un balansa entre bo mes como un individual, e bida familiar, y e bida laboral. Sra. Raymicheline Raymond a forma parti di e seminario, brindando mayornan conocemento ariba e tereno di salud mental di un mucha relaciona cu nan medio ambiente y tambe a ofrece consehonan practico cu mayornan por implementa.
Raymicheline ta un psicologo di mucha y hoben, terapista sistematica, y un specialista di salud mental di mucha na Respaldo.Finalisando e seminario tabata Sra. Clementia Eugene un candidato doctoraal y docente di e departamento di Social Work and Development na Universidad di Aruba.
Sra. Clementia a presenta na mayornan e topico di amor propio y aceptacion propio como forma di cuido propio. A enfoca ariba formanan di cuido propio cu por tuma lugar den e duracion di un dia, y a ofrece conseho practico cu por aplica y incorpora den bo hogar, y transcurso di cumpli cu e diferente rolnan den un dia.
E seminario a clausura anunciando e felis ganador di e Voucher di Ling&Sons cu tabata un mayor participando den e webinar: Tina.FPNM ta gradici cada persona cu a forma parti na e seminario virtual aki, y ta spera cu mayornan por a haya herment y conseho valioso pa implementa den nan bida diario.


text:
Durante e conferencia di prensa di Gobierno awe merdia, a informa di tur e ultimo desaroyo relaciona cu presencia di coronavirus na Aruba.
No a menciona pashent nobo di coronavirus, pero si di e personanan poni den cuarentena. Segun Jurrette Croes, relacionista publico di Salubridad Publico, a papia di e tema di cuarentena.
E casonan positivo a keda na 4, y na mesun momento a anuncia cu tabatin 61 caso cu a test negativo mientras cu tin 125 persona den cuarentena.
Nificacion di cuarentena y isolacion. Cuarentena ta encera un periodo di 14 dia, pasobra esaki ta e periodo di incubacion ora cu e virus ta produci su mes den curpa di e ser humano. Bo por sintibo bon, pero bo por tin e virus den bo sistema. Ora e instancia concerni pone un persona den cuarentena propio, ta nifica cu mester bay cas y no por tin contacto. Mester separa di sociedad y famia, Croes a splica. Si ta biba den un cas cu mas hende, asina cu cuminsa sinti sintoma, bisti mask pa protege e otronan. Separa tur material cu bo ta uza, y napkin uza, tir’e di biaha afo, despues di niester. Bebe vitamina y paracetamol, bebe hopi awa.
Si cada persona den cuarentena busca contacto, por contagia un of 2 persona mas. Na otro paisnan e motibo pakico e casonan a bira explosivo, pasobra no a tum’e na serio y a keda den contacto cu otro hendenan. P’esey ta importante pa cada persona poni den cuarentena mester protege nan mes y e virus di placa. E ta keda responsabilidad di cada uno pa cumpli. E ta bira un trabou imposibel pa haci pa bay controla si tur hende ta cumpli.
Na momento cu un persona test positivo, e ta bay den isolacion y mesun medidanan menciona ta keda valido.
Personanan di riesgo ta esnan riba 60 aña y problemanan di salud cronico, manera esnan cu tin problema di curazon, diabetis, etc. Nan ta mas vulnerabel,.
A informa tambe cu e number 2800101 ta hopi congestiona y ta buscando un otro number di contacto. Ta buscando un forma cu comunidad por manda whattsapp tambe. Preguntanan general haci esey via di e conferencia y laga e number di telefon pa potencial casonan.
Pa loke ta Arubianonan local pega den exterior y cu kier bolbe, por yama e numbernan (local 5696897 5689251 of 5637928. Of por subi riba webpage www.arubacovid19.org


text:
Tenista Patrick Sydow a debuta den tremendo forma
Patrick a enfrenta Drew Baird di Merca
Tenista Patrick Sydow a debuta den tremendo forma den e Weganan Olimpico Hubenil Buenos Aires 2018.
Ora bo kier logra yega na un meta ta duro bo mester traha. E hoben Patrick Sydow a luci den su debut na Argentina unda e la demostra di ta un bon tenista cu hopi futuro. Apoya pa e delegacon di Aruba, Sydow a cuminsa na su Partido contra di Drew Baird di Merca.
Den su wega contra Drew Baird di Merca rank number 19 di mundo, Patrick a demostra cu nos por bataya contra e mihonan. Den e prome 4 weganan di e prome set cosnan tabata igual cu e mericano y na 2 – 1 atras, Patrick ta haci un error inesecario unda e ta perde e oportunidad di empata na dos y aki e mericano ta hiba e ventaha te na 4 – 1. Mester bisa cu Sydow no a give up a bini bon bek den e partido despues di tabata abou 4 – 1 y ta kibra e servicio di e mericano gana esun di su mes y yega na 4 – 3. Sinembargo na 4 – 3 riba su propio surf, Sydow a bringa bon y bay den ventaha na 40 – 0 pero no por a empata unda despues di casi 5 min di bataya e mericano ta bay na 5 – 3 y hiba e siguiente wega na 6 – 3 unda e ta gana e prome set.
Den e di dos set Patrick ta sali tremendo unda e ta gana e prome cuater weganan y bay na 4 – 0. E mericano Baird a desconcentra completo y tabata keha riba e tardansa di wega di parti Sydow. Despues di esey e mericano ta drenta bon bek y bay na 4 – 4. Aki Sydow a comete varios error inesecario cu a coste su weganan. E concentracion a bay un poco unda cu e hungador Baird a probecha bon y drenta bek den su wega. Na 5 – 5, Patrick ta gana su wega y bay den ventaha na 6 – 5, pero e mericano ta empata despues di un bon bataya na 6 – 6. Den e tie break Patrick ta lucha duro y ta gana e tie break 7 – 6(7/5). Un super bon wega di Sydow cu ta logra gana un set di e number 19 di mundo. Esaki sin duda a wordo aplaudi pa tur presente.
Den e ultimo set wega tabata basta pareu pero asina mes e mericano Baird tabata tin e rosea mas largo y ta gana 6 – 3 y 2 – 1 den set. Patrick Sydow a ricibi hopi elogio pa su wega di tur presente.E coach mericano a elogia e wega di Sydow na final.
Pabien Patrick Sydow cu bo prestacion den e Weganan Olympico Hubenil Buenos Aires 2018. Majan dialuna Patrick Sydow lo hunga e men’s double.


text:
Michael Rasmijn a competi ayera
E la competi den e semifinal di 400m
Manera ya nos a anticipa, ayera e atleta Michael Rasmijn a competi ayera den e semifinal di 400m aki den e Weganan Centroamericano y del Caribe Barranquilla 2018. Michael tabata den e prome grupo di 4 pa sali y busca un lugar den e final.
Na su banda e tabata tin dos atleta reconoci den e distancia aki, cual ta di Colombia y como tambe di Jamaica. Cu a logra clasifica tambe pa e final, e mes a termina na di 5 lugar cu un tempo di 48.85 seconde. Den un conversacion cu Michael e ta splica cu apesar di no a logra e mihor resultado, e ta sinti su mes bon y completamente recupera di un lesion cu e tabata tin algun tempo atras. Mas cu claro contento cu den un anja di tempo a logra baha su tempo cu 2 seconde. Pues lo traha duro pa den e siguiente anja un biaha mas baha 1 pa 2 seconde.
Aworaki e atleta di Aruba lo bolbe bek pa Hulanda y tuma un descanso cortico pa despues inicia train bek den luna di october, den preparacion pa Weganan Panamericano.


text:
E guera na Yemen ku a start na 2015 no a haña mashá kobertura te awor. Kos a kambia sinembargo. E atake ayera di instalashonnan petrolero di Amranco (doño di Motiva anteriormente interesá den Refineria Isla) na Saudi Arabia ya a sòru pa subida di preis di petroli i un krísis. E atake no ta un sorpresa, pero resultado durante tempu di geopolítika i eksklushon polítiko.
Algun detaye di Yemen
Yemen ta un union (1990) di: Yemen Arab Republic (Nort Yemen) i People’s Democratic Republic of Yemen (Sur Yemen), den Asia na e parti suit di e península Arabia. Sur Yemen tabata komunista i dominá pa Union Soviétiko. Nort Yemen, neutral ku bon relashon ku Saudi Arabia i mundu oksidental. Sr. Ali Abdullah Saleh, anteriormente presidente di Nort Yemen a bira e promé presidente di Yemen.
Divishon religioso
Pa komprondé e konflikto Yemení mester bai na e divishon entre Musulman Sunni i Shia ku a originá despues di morto di Profeta Muhammad. E Sunninan tabata ke un susesor skohé a base di tradishon tribal. Segun e Shianan e susesor mester ta un famia di e Profeta. Ku tempu e diferenshanan entre nan dos a krese. Awe 80% di tur Musulman ta Sunni. Na Yemen tin 55% Sunni i 43% Shia di kua e mayoria ta Shia Zaidi. Kontrali na tur skol Sunni i Shia ku ta ambishoná unidat, Zaidinan ta konsiderá nan obligashon religioso di bringa esnan korupto/inhustu ounke esaki trese divishon.
Primavera Yemení
Inspirá pa e moveshon “Primavera Árabe” na Tunesia i Egipto pa mas demokrasia (2011) a surgi protestanan na Yemen pa presidente Saleh (un Zaidi) baha. Pueblo a kulp’é pa korupshon, pobresa i diktatura prinsipalmente ora a lèk ku Saleh tabata prepará su yu pa tuma poder. Bou di preshon na 2012 Sr. Saleh ta pasa poder pa Abdrabbuh Mansur Hadi (un Sunni) ku despues ta haña 99% di voto den un elekshon komo úniko kandidato.
Di primavera pa pesadia
Sr. Hadi tabatin un mandato di 3 aña (pero a keda sinta mas largu) pa trese kambio i mas partisipashon Shia. Na 2015 Zaidinan ku for di añanan 90 a lanta e grupo Houthi pa protestá kontra poder Sunni, a logra kore ku Hadi pasombra pa nan e no a kumpli ku e reformanan primintí. Sr. Hadi, ku ta rekonosé pa komunidat internashonal komo presidente, ta den eksilio na Saudi Arabia.
Gera
E konflikto a eskalá ora Saudi Arabia i algun pais Sunni, sostené pa Merka na 2015 a kuminsá bombardeá posishonnan Houthi pa asina reestablesé Sr. Hadi. Ta akusá Iran di ta sostené Houthi pero nan ta ninga. Tuma nota ku Zaidinan ta independiente di e dogma Shia di Iran, Irak i Libanon. Miéntras tantu Sr. Hadi i e Houthinan ta konsiderá nan mes e gobièrnu legítimo. E guera sivil a kousa vários mil morto i tin un falta agudo di alimentashon. E Houthinan tambe ta kontribuí na e krísis (no na eskala di Saudi Arabia) strobando yudansa humanitario i maltratando oponentenan.
Houthinan ganando un bataya kostoso
Apesar di bombardeo, Houthinan no solamente ta sobrebibí pero ta atministrá e pais. E poder militar superior di Saudi Arabia riba papel no a stòp e Houthinan. Ademas, demasiado di e bombardeonan ta mal ehekutá lokual a resultá den morto di hopi mil sivil inosente. Tin tur indikashon ku e atrosidatnan di Saudi Arabia mas bien ta unifikando Yemen tras di e Houthinan. Tambe, mas debilitá e Houthinan, mas ta empoderá e gruponan terorista ISIS i al Qaeda ku ya kaba ta presente na Yemen. Otro komplikashon ta ku e region di antes Sur Yemen, ta konsiderando pa opta pa independensia loke por empeorá stabilidat den hinter region.
Kiko lo pasa?
Saudi Arabia ainda no a kulpa Iran p’e atakenan, pero si a bisa ku e armanan usá ta Iraní. Iran a ninga kulpabilidat mientras e Houthinan ta asumí responsabilidat i ta atvertí pa mas atake. Merka ta kla pa drenta akshon militar. Un kos ta sigur, e atake aki ta un ‘game changer’ den sentido ku aparentemente un grupo sin un (1) avion militar por efektuá atake ku drone ku ta kousa miles di mion dòlar na daño. Mientras tantu produkshon di petrolí a keda afektá. Esaki i e menasa di eskalashon a pone preis di petroli subi (i lo por sigi subi) lokual por aselerá un krisis mundial i un reseshon ekonómiko na Merka ku tin algun luna kaba ta vislumbrá.
Willemstad, Curaçao


text:
ORANJESTAD(AAN): Den fin di siman den un stadion Nadi Croes/Crismo Angela bastante yen y yena cu ambiente, Leftovers a titulo campeon di baseball 40 plus pa di dos biaha desde cu a cuminza cu e campeonato aki.
All Stories
ORANJESTAD (AAN): Recientemente Minister Endy Croes a bishita e evento di “Strongest Man of Aruba 2022” cu a tuma luga dianan 7, 8 y 9 di october na Surfside Beach Bar.
ORANJESTAD (AAN): Diaranson 12 di october, e ekipo di U15 di SV Estrella a batisa nan uniform nobo na VCC International den presencia di gerencia, hungadornan y staff di e team.
Pabien na ekipo di Surprise Softball team cu a titula campeon di e torneo.
ORANJESTAD (AAN): Diadomingo mainta, tempo tabata yen di solo cu brisa fabuloso, cu tabata ideal pa competencia di Aruba Triathlon, cu a start for di Boca Catalina na costa noordwest di Aruba.
ORANJESTAD (AAN) - Antes den tempo di Wild West, ora bo ta “the fastest gun” bo mester ta cada rato prepara pa un hala di guynan para den rij pa challenge bo,
ORANJESTAD(AAN): Despues di un pausa debi na e weganan internacional di Baseball in Paradise na diferente veld y stadion na Aruba, porfin e final di Baseball Double A ta bay cuminza awe.
ORANJESTAD (AAN)- Dianan 7,8 y 9 di October tabata tin e competencia di 'Strongest Man of Aruba' caminda tabata bin masha hopi interes mes.
ORANJESTAD(AAN): Diaranzon anochi tabata tin un discusion basta grandi rond di e wega di final di baseball Double A
ORANJESTAD (AAN): Despues di un round robin intensivo, e ekipo di Blue Marlins 8U a logra titula campeon na La Romana Baseball Classic.


text:
DISCURSO LIDER DI MEP EVELYN WEVER-CROES:
DISCURSO LIDER DI MEP EVELYN WEVER-CROES:
Mi kier cuminsa cu bisa MASHA MASHA DANKI.
Na prome lugar DANKI na boso tur pa bo lealtad y sosten STABIEL na nos partido, pa 51 aña den union manera un gran famia; cu bon conseho, cu critica constructivo y oracion.
DANKI bo pa bo pasenshi.
Y DANKI bo pa bo sosten y confiansa na mi persona como lider di MEP. Mi lo traha duro pa no defrauda e confiansa aki.
Na mi coleganan candidato di partido, DANKI pa bo sacrificio y compromiso na Aruba.
Mi kier gradici tambe mi famia, mi casa Kenneth, mi yiunan, mi mayornan, mi ruman, y henter mi famia, pa compronde e sacrificionan cu e responsabilidad aki ta trese cune, y pa semper tey pami.
Nos partido – apreciable conciudadanonan – a conoce dos lider grandi den pasado,
Sr. Betico Croes den feliz memoria, fundador di nos partido, cu a lidera nos partido y nos isla pa 15 aña. Hunto cu miembronan di nos prestigioso partido el a lucha pa realisa e deseo di nos pueblo di ta para riba propio pia. El a entrega nos e yabi di e hogar cu yama Pais Aruba, pa nos lanta nos yiunan y nan yiunan riba un pais autonomo. E mes lamentablemente no a biba pa mira esaki wordo realisa, pero di caminda e ta, indudablemente e lo ta hopi orguyoso di e pais cu el a construi, di e partido cu ela funda y sigur di su hendenan balente y orguyoso. Ban duna un fuerte aplauso na honor di nos lider fundador Betico Croes.
Despues di fayecimento di Betico Croes, nos lider honorario Nel Oduber a tuma rienda di nos partido, y Nel tabata tin e tarea grandi di lanta e partido bek. Un corant e tempo ey hasta a skirbi “BETICO DOOD, MEP DOOD”, insinuando cu e morto di Betico kiermen e morto di MEP. Pero Nel a demostra lo contrario. Na un forma determina y cu curashi Nel a lidera nos partido pa 25 aña, y e tabata 4 biaha Minister President di nos pais. Nel a lidera gobiernonan di ministernan di MEP cu a percura pa Aruba para riba propio pia, economicamente y financieramente. Cada biaha despues di un periodo di gobernacion serio di MEP, e tabata laga e cama drecha pa e otro partido reboltea cos. Pero mescos cu despues di cada tempestad solo ta sali, asina e gobiernonan di MEP cada biaha a percura pa drecha e mal maneho di e gobierno anterior. Ban duna un fuerte aplauso na Nel y tur e minister y parlamentarionan cu a sostene.
11 aña pasa a toca ami pa sigui den paso di e dos lidernan di mas grandi di nos partido y di nos pais. Un tarea y responsabilidad hopi grandi, pasobra e sapatonan cu nan a laga ta hopi grandi pa yena. No tabata facil. Pero hunto cu coleganan candidato di partido, y hunto cu boso, nos a lora manga y traha pa fortifica nos partido. Y ta cu hopi orguyo awe nos por bisa cu partido MEP ta e partido di mas STABIEL y di mas grandi di Aruba un biaha mas!
Nos ta gobernando awor pa 5 aña, e 5 añanan mas dificil den historia moderno di henter mundo. Sinembargo mi mester bisa, den tur humildad, cu nos gobierno, nos ministernan di MEP ta haciendo un tremendo trabou. Manera nos a caba di scucha, apesar di e lama bruto, nos a logra mas cu 250 proyecto.Y nos ta bringando varios crisis parew, e crisis di pandemia mundial Covid ainda, y despues e crisis di inflacion causa pa e guera cu Rusia a cuminsa na Ukraina.
Pero mi ta garantisa cada un di boso, cu mescos cu nos a enfrenta e crisis di pandemia, y nos a saca Aruba for di su gara, asina tambe nos lo enfrenta e crisis di inflacion y nos lo saca Aruba for di su gara tambe! (Esey ta nos compromiso cu boso awe).
Nos no mester tin miedo. Aruba y nos partido a pasa den temponan peor, y nos forsa semper tabata e union. Si nos ta uni, nos ta mucho mas fuerte pa enfrenta tur reto y obstaculo cu crusa den nos caminda. Mi ta pidi boso pa nos keda uni, manera un gran famia, pa sostene y apoya otro.Aruba ta conta riba MEP, Aruba ta conta riba abo, e, y ami, riba nos. pa mi usa e palabranan di nos amigo y colega Ady Thijsen, cu ta wak nos desde Hulanda, “TANTEN MEP TA EXISTI, ARUBA TA SALBA”
Pesey mi ta pidi bo, ban keda positivo, ban keda sostene nos partido, ban keda lucha, pasobra Dios tin plan grandi cu Aruba. Aruba ta bendiciona. Loke nos mester haci ta keda positivo y tin Fe. Fe cu e trabou duro y e sacrificio grandi cu nos ta haciendo, lo trece progreso y bienstar pa nos, pa nos yiunan y nan yuinan.
Mi coleganan para aki, y ami lo sigui traha sin cansa, pa logra esaki. Pa crea cupo di empleo pa tur mama y tata di famia tin un trabou digno, y pa brinda proteccion laboral. Pa yuda cada famia yega na su propio hogar. Pa mehora calidad den enseñansa, y brinda mas posibilidad pa nos hobennan. Pa garantisa un bon cuido pa tur cu ta biba na Aruba. Pa un Aruba mas sigur, y cu ta protege esnan mas vulnerabel den nos comunidad. Pa un finansa publico solido y duradero. Pa un Aruba innova y prospero, na unda tin balanse den desaroyo, cu respet pa nos medio ambiente.
Y lo no ta facil, nos sa. Nos oponentenan ta birando cada dia mas desespera. Nan ta mira cu MEP ta sigui ta e partido di mas grandi, y ni kico nan purba, nan no ta logra kibra MEP, ni baha gobierno. Pocopoco nan ta realisando cu e gobierno aki ta STABIEL. Pero awe mi kier laga boso cu un palabra di aviso. Mas desespera oponentenan bira, mas nan ta bai purba bruha tera. Nan desesperacion a pone cu nan a perde tur nocion di decencia, y hasta ta recuri na vulgaridad y pornografia, pa purba desacredita nos. No cay den nan trampa, y no laga nan molestia bo. Ignora nan. Laga nan, pocopoco nan mes ta caba cu nan mes. Y nos mester bringa e tipo di politica baho aki.
Pesey tambe, den ultimo temponan, mirando con baho nan ta ataca ami, mi coleganan, nos famianan, varios biaha mi a haya e pregunta, si mi kier sigui den e politica toxico aki.
Mi tin un solo contesta riba e pregunta aki: mi ta den politica pasobra mi ta convenci cu ta aki mi mester ta pa haci cosnan bon pa nos pais. Y e sosten abrumador den ultimo eleccion y boso confiansa awe, ta confirma esaki. Mi kier pa mi rol den politica ta: esun cu ta uni. Esun cu ta crea brug. Esun cu ta yega na compromiso. Pasobra mi ta mira con ciudadanonan tur dia ta lanta traha duro pa haci Aruba mas fuerte y mas resiliente, y ami kier duna mi aporte, den trece hende hunto, den fomenta mas cooperacion. Menos indivual, y mas hunto. Tumando e decisionnan den interes general di nos dushi Aruba, scuchando otro, y den deliberacion cu otro. Esey ta e motibo cu ami ta den politica y cu mi ta sigui den politica.
Mi compromiso cu partido MEP y boso cada un aki awe ta pa percura cu partido Movimiento Electoral di Pueblo MEP ta e partido cu lo logra progreso y bienestar pa tur ciudadano di nos pais. Y pa nos prestigioso partido sigui crece y bolbe bira e partido mas grandi di Aruba den e siguiente eleccion 2025.
Y Cu Dios bendiciona boso cada un.
Biba Aruba, y Biba MEP


text:
Un bunita dia informativo pa tur studiantenan cu por a scucha hende di diferente sector comparti nan experiencia
Diabierna mainta October 28, for di 7:45am te cu 10:00am, John Wesley College na San Nicolaas a organisa un Beroependag informativo pa tur nan studiantenan cu por a scucha profesionalnan di diferente sector comparti nan experiencia. Cada un di nos a comparti nos experiencia di studio, trabao, y profesion actual. En total a duna informacion na klas 1,2 y 3 den sessionan di 45 minuut. Aki nos por a comparti y motiva e studiantenan pa nan prepara nan mes pa identifica kico nan lo kier studia pe den futuro pa asina nan cuminsa considera cual profiel nan lo kies na scol. A encurasha tur studiante pa siña enfoca riba nan studio, keda determina y persevera pa alcansa nan soñonan.
Adicionalmente mi a duna un splicacion kico un parlamentario ta haci, kico ta su trabao, cual ta su debernan, cu kico tur e ta ocupa su mes y mi a siña nan di Trias Politica. E muchanan mes tabata participa activamente. Nan tabata tin diferente comentario y pregunta riba diferente area y mi a tuma e tempo pa contesta esakinan debidamente. Na final a saca algun potret y despues cu tur 3 clas, maestra y invitadonan hunto. A ser entrega un regalo bunita na cada invitado pa nan participacion cual nos a tuma cu masha aprecio.
Mi a invita e cabesante di John Wesley pa considera bin cu e muchanan na Parlamento pa asina nan por experiencia esaki personalmente, y unda cu nan por conoce coleganan y haya mas informacion. E Tabata un privilegio pa por a pasa algun ora cu e muchanan y mi ta gradici John Wesley College pa e invitacion pa por a participa den e Beroependag.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
IBiSA durante añanan ta organisa deporte escolar unda mayoriascol preparatorio, scol basico y scol secundario ta participa den deporte individual y deporte di ekipo. Durante aña escolar 2018-2019 IBiSA a organisa e evento escolar mas grandi di Aruba cuta e Olimpiada Escolar. Durante 2019-2020 IBiSA y su partnernan den deporte tabata activo organisando e competencia clasificatorio pa Olimpiada Escolar 2020. Lamentablemente e Olimpiada Escolar 2020 no ta sigui pa motibo di e situacionactual y p’esey ta cancela e evento aki.
IBiSA ta enfocando riba nos plan vacacional deportivo pa mira si esaki por ta un realidad pa aña aki ainda cuminsando den e di dos siman di juli. IBiSA lo bin cu mas informacion tocante fecha y localidadnan.
IBiSA ta bay sigui cu combersacion cu su cliente y partnernanpa busca hunto e mihor forma y na manera responsabel pa siguicu actividadnan programa riba e calendario di evento 2020.
IBiSA su seccion di deporte escolar y recreacion a pospone un of mas careda cu ta wordo organisa directamente pa IBiSA. Na e momentonan aki ta coordinando cu Gobierno y DVG pa bin cufecha pa cuminsa back cu e actividadnan pendiente manera e caredanan di Aruba Int’l Half Marathon, Turibana Loop y Aquathlon Escolar.
Pa mas informacion sigui nos via di Instagram y Facebook IBiSA Aruba


text:
Kralendijk – Tin 13 kaso aktivo di Covid-19 na Boneiru awe 17 di yüni 2021. Di e 21 resultadonan di tèst ku a drenta, 2 a resultá di ta positivo.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
E servicio aki ta gratis, pa un periodo limita, na tur miembro di biblioteca. (Mucha y adulto) Miembronan cu ta desea di haci uzo di e servicio aki por registra via email info@bibliotecanacional.aw (tel. # 528 1528). Di dos paso ta cu bo ta haya instruccion con pa registra y un password+code. Miembronan cu ta email pa registra ta menciona:
- Nomber y fam
- Number di Smartphone
- Number di e barcode riba carchi miembrecia
Bibliotheek Online ta ofrece su servicio temporario di Ebooks y luisterboeken gratis na miembronan di biblioteca di Aruba via un App. Tin un coleccion grandi di buki na Hulandes y un coleccion poco mas chikito di buki na Ingles. E coleccion tin tur sorto di buki mescos cu un biblioteca normal ta ofrece. Por lesa e-books riba computer, tablet, Smartphone y algun e-reader. Nos ta desea miembronan di biblioteca hopi placer di lesamento.


text:
ORANJESTAD – Segun nos colaborador NoticiaCla e introduccion di parkeermeter siman pasa, dos cos a pasa cu tabata di spera. Hendenan a cuminsa bira creativo pa busca caminda di parkeer, creando parkeerplaats ‘illegal’, y otronan a bay busca tur otro forma ‘legal’ pa parkeer contal cu nan no paga. Ambos awe ta un hecho y awor autoridad tin cu wak con nan ta atende cu esaki. E vocero di AruParking Sanin Daou a confirma cu nan ta na altura di e situacion y ta bay atende cu esey tambe.
GOUVERNEURSBAAI
Entre nan e parti di beach conoci como Gouverneursbaai, esta e beach unda cu ta baha boto y ta uza pa pustamento di boto miniatura, rapidamente a bira un lugar di parkeer ‘illegal’. “No ta nos zona pero nan no mag (parkeer)” Daou a bisa NoticiaCla.com awe mainta. Kico exactamente nan lo haci al respecto no ta conoci ainda, pero e tin nan atencion.
PARKEER NA POSTKANTOOR
E siguiente area ta e lugar di parkeer na Postkantoor, cu ta un di e poco lugarnan cu por parkeer pornada, conoci como lugar di parkeer ‘social’. Ora cu tur hende tabata puntra nan mes ‘unda’ tur e miles di hende cu tabata staciona na lugarnan conoci den Playa, no t’ey mas pero si ta trahando ta, e contesta a bira conoci: Parkeerplaats di Postkantoor e.o. Hendenan a mesora probecha tur e areanan eybanda cu no ta destina pa parkeer paga. Un di e problemanan ta cu tin tambe e teleshop di Setar, cu tin varios lugar di parkeer eynan. Setar tin nan marca como parking spot ‘priva’ y pinta heel, y esey ta yudando un poco cu no tur e spotnan ey ta wordo uza tambe pa esnan cu kier parkeer ‘pornada’.